text:
Kolum ni Jobert M. Pacnis
(Umuna iti dua a paset)
ITI panagtulid ti aldaw, mapasamak ti panagbalbaliw. Panagbalbaliw ti bagi. Panagbalbaliw ti nakaparsuaan. Panagbalbaliw ti aglawlaw. Panagbalbaliw ti panawen.
Tunggal panagbalbaliw, nagimet iti baro a paset ti biagtayo. Nasayaat laeng no daytoy a panagbalbaliw dina itunda ti biagtayo iti rigat wenno pakarigatan. Nasayaat laeng no daytoy a panagbalbaliw ket mangidur-as kadatayo.
Ngem kasanon no daytoy a panagbalbaliw ket kasungani ti arapaaptayo?
Sigurado, ditayo la ket kayat. Sigurado, makariknatayo la ketdi iti pannakalpay dagiti abaga.
Malaksid iti itataeng a pagdalanantayo amin kas paset ti panagbalbaliw ti bagitayo, kabuyogna met daytoy ti panagbalbaliw ti ugali wenno kababalin. Adda dagiti sigud a nasingpet, manakman nga inton agbaybayag, aglalo no makaramandan iti nam-ay, agbalbaliwen ti aminda. Dida metten mangipirpirit. Kunam no asinodan a nakagteng iti tuktok ti balligi.
Ngem adda met dagiti rusanger ita, baribar ti kararuana, nga inton agtanoy— kalpasan nga agdalanda kadagiti pannubok—isudan ti kananakman a kameng ti gimong. Idauluanda payen dagiti kailianda para iti panagbalbaliw nga arapaap ti tunggal maysa. Dayta nalidem a paset ti biagda ti maaramatda a pangibagnos kadagiti kailianda.
Malagipko ita ti maysa nga am-ammok. Idi baro pay laeng, maysa nga ari-ari iti kalsada. Pagbabartekanda nga agbabarkada dagiti aglabas a lugan. Dawatanda dagitoy iti yinumda. No saan, bansagenda. Awan kabutengda ta kabagianna met ti ama-ti-ili ken pudno man met nga adda mabalin ti pamilia a nagtaudanna.
Ngem idi nagasawan, nagbalin metten a manakman. Nagaget payen. Ammonan a sukayen dagiti daga a naikumit kenkuana a kas buridek iti pamiliada. Sa laengen sumimsim no kasta nga agluto iti pangrabiida. Mannakimisa payen.
Idi agangay, nadutokan a hermano mayor iti simbaan. Nagbalin pay a modelo nga asawa ken ama.
Adu ti masmasdaaw iti kellaat a panagbalbaliwna. Ngem maymaysa ti kunana: No pastreken ti Dios iti biag, awan ti imposible!
Nga agpayso met!
Malagipko pay ita. Adda ‘tay baket (nga iti laengen panagkawkawesna, madlawen nga adda mabalbalinna iti biag) a kanayonko idi a makita iti simbaan nupay manmanoak met a makimisa. Iti maysa a Domingo a panagruruar dagiti nakimisa, letlet ti ruangan ti simbaan ta maymaysa ti ruaran/sumrekan dagiti tao ken lugan.
Iti di ninamnama, ‘tay sarsarunnuek a nakamotor, naideppelna ti akinsango a pilidna iti gurong ti baket. Wen, apagdeppel laeng ta diay met sakana ti iseksekkadna tapno makaabante ti luganna.
“Kitaem, a, ti pagnaam!” inkusilap a dagus ti baket.
Nagpadispensar met a dagus ti nakamotor.
Ngem saan nga inataatan ti baket. Inaributantan ketdi daytoy iti sao.
“Kasla metten kayam a bayadan ti biagko? Sikanto pay ti papilidak a bayadak ti biagna!” ti diak malipatan a sao ti baket.
Agasem dayta? Mannakimisa ngem…
Ala, adu pay dagiti maob-obserbartayo a kababalin dagiti padatayo a tao a kasungani iti rumbeng koma nga ipakitada. Kas koma ti mannursuro a naidarum ta nangmolestia iti adalanna. Ngem idawdawattayo laengen a dumteng koma ti panagbalbaliw iti biagda para iti pagimbaganda ken iti gimong a paggargarawanda.
(Adda tuloyna)


c: text/html

text:
Pagsasao a Makuv'a
Ti pagsasao a Makuv'a, nailetra pay a kas Makua ken ammo pay a kas Lovaea (Lovaia), ket ti maysa a naipagarup nga awanen a pagsasao nga Austronesio a dati a naisasao iti amianan a daya nga ungto ti Daya a Timor idiay asideg nga ili ti Tutuala.
Ti Makuv'a ket nakaro a naimpluensiaan babaen ti dagiti kaarruba a sasao a Daya a Timores a Papuano, iti kakaro a nabayagen a naipagpagarup a daytoy ket pagsasao a Papuano. Ti populasion ti etniko ket 50 idi 1981, ngem dagiti ub-ubing a kaputotan ket agus-usarda iti Fataluku a kas ti umuna ken maikadua a pagsasaoda.
Dagiti nagibasaran[urnosen | urnosen ti taudan]
- ^ Noorderlicht Noorderlicht Nieuws: Raadselachtig Rusenu
- ^ Makuv'a iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Maku'a". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti akinruar a silpo[urnosen | urnosen ti taudan]
- Arkibo ti ELAR kadagiti dokumentasion a material ti pagsasao a Makuv'a

robotstxt: allowed

filter: keep


text:
AGSERSERBI iti Dios, agserserbi iti ili, nanumo nga umili, padapada a biktima ti inaldaw a pammapatay.
Kastoy itan ti bugas dagiti aginaldaw a damag iti pagilian.
Nakaal-alingget. Parettabenna ti buteng iti tunggal barukong. Awanen ti bubutngan dagiti agar-aramid itoy nakaam-ames a krimen.
Kasla biag itan ti manok ti biag ti tao, kuna payen dagiti dadduma. Nalaka laengen a sentensiaan wenno kedngan. Addan kadagiti ima ti gasat ti pada a parsua. No nakabasolka, baka maysa laengen nga aldaw, ramennakan ti damdamag.
Iti kampania kontra ti droga, manon dagiti naipatli? Ti saludsod: pudno ngata a nakabasol amin dagitoy?
No pudno man a nakabasolda, maitutop kadi ti kastoy ti nagbanaganda? Maik-ikkan la ngarud dagiti dadduma iti rason a kumettel ti biag. No adda kalaban wenno kagurada, isikatda lattan. Paruarendanto lattan a mainaig iti droga ti napasamak.
Pannakisakay iti agdama nga agus.
Kasta kadi lattan ti kalakana ti pannakalettat ti kakaisuna a biag? Di kad’ daytoy ti kapatgan a sagut ti Dios kadatayo?
Masapul ngarud nga ipategtayo.
Kaano pay, aya, a naikkantayo iti kalintegan a mangkettel iti biag?
Ita, saan laengen a dagiti adda pakainaiganna iti droga (ordinario nga umili, lider iti komunidad wenno adda kunkunana iti paggargarawantayo) dagiti biktima.
Mismo nga agserserbi iti Dios, masaggaysada metten a maipatli. Ti makadakes ditoy, agduduma dagiti maipulagid a rason iti pannakapasamak ti kasta kadakuada.
Nakadurdurmen met ngarud ti kaaduanna a rason.
Ala, wen, saan amin nga agserserbi (no patientayo ti nasao ti agdama nga ama ti pagilian) iti simbaan ket addaan iti natarnaw a panagpuspuso. Mabalin a sakbay nga addada dita, adda dagiti naaramidanda a babak.
Ngem sigurado nga iti kaaddada nga agserserbi iti Namarsua, iti bukodda a bagi, nupay dida isawsawang wenno ipakpakita iti kaaduan, mabalin nga agbabbabawida a sipapasnek. Agkidkiddaw iti pammakawan. Sapay ta iti dayta nga ar-aramidenda, mapalag-an ti riknada wenno madalusan ti kararuada.
Maipalagip iti maysa a pasamak a nakalanad iti Nasantuan a Surat. Maysa a managbasol a babai ti insaklangda ken ni Apo Jesus. Kayatda a dusaenna daytoy. Ngem kunana a ti awan basolna, isu ti umuna a mangbansag iti nakabasol.
Awan ti nangaramid kadayta. Maysanmaysa ti timmalaw wenno immadayo. Iti panangiyangad ti babai iti rupana, naimatanganna nga awanen dagiti umili a mayat a kasla mangrangrangkay kenkuana.
Kayatna a sawen, managbasol amin a naitallaong kadayta a pasamak. Amin a parsua– siak, sika, datayo amin, managbasol iti imatang Dios.
Ditayo koma ngarud a kedngan ti padatayo a parsua. No nagbasol, palubosan a ti laeng Dios ti mangdusa kenkuana. Di nga ipan kadagiti dakulap ti kunkunada a hustisia.
Pagaammotayo a dakkel a basol dayta.
Kuna dagiti agpalpaliiw, panangiliklik daytoy ti atension dagiti umili tapno saanda unay a mapanunotan dagiti di maikanatad nga inaramid ti gobierno.
Datayo a Filipino, nalaka laeng a makaliplipat kadagiti pasamak. Iti panagruar dagiti nabara nga isyu, daytoyen ti pakaitalimudokan ti orastayo—agmalmalem, agpatpatnag, agmalmalem…
No pudno man daytoy, uray iti ania man nga anggulo, saan a maikanatad. Maaramid koma dagiti rumbeng a panangidur-as iti pagilian. Saan a dayta manggubuay kadagiti nakain-inaka a pasamak.
Kadagitoy a mapaspasamak, lumlumtuad ti kinapudno a mauy-uyos kadatayo ti kinatalged nga aggargaraw iti komunidadtayo. Adda dayta aligagaw nga agbangbangon iti barukong tunggal rummuar iti pagtaengan. Uray pay adda a mismo iti uneg.
Uray kunaentayo nga awan ti maikaniwas nga ar-aramidentayo, dina kayat a sawen a ditayo agpeggad. Kasanon no ma-mistaken identity-tayo?
Adda pay ngata piduana?
Ti di sumken iti panunottayo a biktima dagiti kastoy nga aramid, dagiti adda iti simbaan a sipapakumbaba nga agserserbi iti Dios. Ditayo maibus a panunoten a dagiti kas kadakuada, agbalin met a biktima dagitoy agdama a paspasamak.
Mapawingiwingtayo lattan kadagitoy a damdamag. Ikararagan dagiti biktima; kangrunaan dagiti adda iti likudan dagitoy nga aramid. Sapay ta makapanunotda, malawlawaganda ket didanton uliten—ania man ti makagapu.
Napateg ti tunggal biag. Ania man ti kasasaad, mausar koma daytoy kas pangitan-ok iti nagan ti Dios.
Ti kapatgan a gameng ti maysa a pagilian, isu dagiti umilina. Kayatna a sawen, dagiti umili ti pagtaudan dagiti addang, pamuspusan iti pannakapatan-ay ti paggargarawanna. No awan, awan met ti turongen daytoy. No adda, ken makipaset iti komunidad, saan nga adayo a maragpat ti pagilian ti arapaapna a panagdur-as.
Ngem no kastoy a kasla awan aniamanna a mautang ti biag, pagturongan ngarud ti pagilian?
Kadagiti otoridad, napateg ti panangakemda kadagiti nayabaga kadakuada a pagrebbengan tapno masolusionan dagitoy a parikut. Saan koma a puppet show laeng. No makita dagiti umili ti serioso a trabaho dagiti otoridad iti pannakatiliw dagiti nagbasol, ken pannakaparmek dagitoy nga aramid, saan nga adayo a rumtab kadakuada ti namnama.
Ngem iti kanito a mapaliiw nga aglabas lattan dagitoy a pasamak nga awan pagturturonganna, saanto a mapukaw dayta aligagaw iti barukong ti tunggal maysa.
Napateg ti pannakarikna ti kinatalged iti inaldaw a panagbiag. Masapul a daytoy ti pokus dagiti otoridad. Awan serserbi ti turongen a panagdur-as no kanigid-kanawan dagiti pammapatay.
Iparikna koma ngarud dagiti otoridad ti kaadda ti kinatalged, ti kappia, ken panagiinnayat.
Datayo nga ordinario nga umili, mabalin nga adda met dagiti banag no pakapungtotantayo no dadduma. Normal laeng dayta iti panagbiag.
Ngem ti napateg ditoy, ti adal a maarisittayo. Saan a dayta pailuyos iti rikna a mangibunga iti pagbabawyantayo.
Saantayo koman a mainayon a parikut ti gimong. Irugi ketdi iti bukod a bagi dagiti panagbalbaliw. Nasken a mangrugi kadatayo dagiti addang a mamagtalged iti panagbiagtayo—daytay awan ti pampanunotentayo a kabusor a manglib-at kadatayo.
Agtitipkeltayo a mangipamatmat, mangipakita, mangiparikna iti kinapateg ti tunggal biag.
Iti kasta, natalgedtayo latta iti inaldaw! #


text:
SINAIT, Ilocos Sur – Maysa a baro ti natiliw iti sango
ti tiendaan ditoy gapu iti napegges a panagpatarayna iti luganna ngem
dimmagsen ti basolna gapu ta naduktalan nga adda ikutna a mapapati a
maiparparit nga agas.
Segun iti report, kinamat dagiti polis ni Julimar Yagin,
19, baro, residente iti Katipunan ditoy gapu iti napegges a
panagpatarayna iti sanguanan ti tiendaan ket impanda iti police
station.
Bayat ti panangsumaria dagiti polis kenkuana, naduktalan
nga adda dua a plastic sachet iti bulsana a mapapati a naglaon iti
shabu.
Iti
pannakaisurat daytoy, maisagsaganan ti kaso maikontra iti suspetsa.#


text:
UTC−07:00
Ti UTC−07:00 ket ti timbengan ti oras a mangkissay kadagiti 7 nga oras manipud ti Panagpapada ti Sangalubongan nga Oras (UTC). Idiay Amianan nga Amerika, daytoy ket mapalpaliiw iti Sona ti Oras ti Bantay iti las-ud ti pagalagadan nga oras, ken iti Sona ti Oras ti Pasipiko ti las-ud dagiti sabali a 8 a bulan (kitaen ti Oras a panagin-inut ti lawag). Adda met dagiti bassit a luglugar nga agus-usar iti daytoy iti amin a paset ti tawen.
Pagalagadan nga Oras ti Bantay (panaglalam-ek ti Akin-amianan a Hemisperio)[urnosen | urnosen ti taudan]
- Kanada
- Alberta
- Britaniko a Columbia (abagatn a daya a rehion)
- Terteritorio ti Amianan a laud (kaaduan ti teritorio)
- Nunavut (akinlaud)
- Saskatchewan - laeng Lloydminster ken dagiti nakapalikmut a lugar
- Estados Unidos
- Amin ti Colorado, Montana, New Mexico, Utah, ken Wyoming
- Amin ti Pagilian ti Navajo, ken gumay-at idiay Arizona
- Kaaduan ti Idaho (akin-abagatan a paset)
- Akinlaud a paspaset ti Kansas, Nebraska, South Dakota, ken Texas
- Abagatan a laud apaspaset ti North Dakota
- Bassit a paspaset ti daya ti Oregon ken Nevada
- Mehiko
- Baja California Sur
- Chihuahua (inamponna ti UTC−07 idi 1998)
- Nayarit (kaaduan ti estado)
- Sinaloa
Oras ti Aldaw ti Pasipiko (kalgaw ti Akin-amianan a Hemisperio)[urnosen | urnosen ti taudan]
- Kanada
- Britaniko a Columbia (kaaduan ti probinsia)
- Yukon
- Mehiko
- Estados Unidos
- Amin ti California ken Washington
- Kaaduan ti Nevada ken Oregon
- Akin-amianan a paset ti Idaho
Kas oras ti amin a paset ti tawen[urnosen | urnosen ti taudan]
- Kanada
- Ti paset ti Ginget ti Karayan Kappia idiay Britaniko a Columbia
- Estados Unidos
- Arizona, malaksid ti Arizona Pagilian ti Navajo, a saan nga agpalpaliiw ti DST
- Mehiko
- Sonora
- Is-isla ti Revillagigedo malaksid ti Is-isla ti Clarion


text:
Monday, July 18, 2016
2nd KEN 3RD DAY DAGITI SKILLS TRAINEES TI CARPENTRY, AKTUAL A NAGSANAYDA
Cabugao, Ilocos Sur – Iti umuna nga aldaw ti panagsanay, nangited ti Briefing ni Mr. Dennis P. Aguimbag, SLP-PDO ti SLP-DSWD maipapan iti pakabuklan ti programa ti SLP iti DSWD ken nailawlawag met ti pagrebbengan nga aramiden dagiti agsanay kabayatan iti training period.
Naglektiur ni Mr. Vic Norman F. Naval, Instructor, College of Teaching Education (CTE), UNP, Vigan City iti umuna ken maikatlo nga aldaw.
Naaramid ti aktual a panagsanay dagiti Trainees babaen iti panangpatakderda iti balabala (plano) ti maysa a pagtaengan iti asideg ti Municipal Hall. Naikkan dagiti Trainees ti materiales ken ramit nga usarenda babaen iti SLP-DSWD iti panagsanayda.
Imbatad ni Mr. Naval nga adda nairanta nga usaren a rimienta dagiti Trainees kabayatan ti Training period idinto ta maikkandanto pay ti 1 set a Tool Kits (brand new) iti tunggal Karpintero apaman a malpasda ti panagadalda. # (Web In-Action)
Naglektiur ni Mr. Vic Norman F. Naval, Instructor, College of Teaching Education (CTE), UNP, Vigan City iti umuna ken maikatlo nga aldaw.
Naaramid ti aktual a panagsanay dagiti Trainees babaen iti panangpatakderda iti balabala (plano) ti maysa a pagtaengan iti asideg ti Municipal Hall. Naikkan dagiti Trainees ti materiales ken ramit nga usarenda babaen iti SLP-DSWD iti panagsanayda.
Imbatad ni Mr. Naval nga adda nairanta nga usaren a rimienta dagiti Trainees kabayatan ti Training period idinto ta maikkandanto pay ti 1 set a Tool Kits (brand new) iti tunggal Karpintero apaman a malpasda ti panagadalda. # (Web In-Action)
Posted by Bayan ng Cabugao, Ilocos Sur at 8:26 AM
Subscribe to: Post Comments (Atom)


text:
Gatas
Ti gatas ket puraw a likido a napataud babaen ti mamaria a glandula dagiti mamalia. Daytoy ti kangrunaan a taudan ti taraon para kadagiti ubing a mamalia sakbay nga isuda ket makabael nga agkalpa kadagiti sabali a kita ti makan. Ti nasapa a laktansia t gatas ket aglaon ti colostrum, a mangawit kadagiti kontrabagi ti ina a maipan iti maladaga ken mabalin a mangpabassit ti riesgo kadagiti adu a sakit iti maladaga. Daytoy ket aglaon pay kadagiti adu a sustansia.[1]
A kas maysa nga agrikultural a produkto, ti gatas ket maala manipud kadagiti mamalia ken inus-usar a makan para kadagiti tao. Iti sangalubongan, dagiti talon ti paggatasan ket agpatpataudda ti agarup a 730 a riwriw a tonelada iti gatas idi 2011.[2] Ti India ket isu ti kadakkelan nga agpatpataud ti main-inum a gatas, ngem saan nga agiluluwaswenno gumatgatan iti gatas. Ti Baro a Selanda, dagiti 27 a kameng nga estado ti Kappon ti Europa, ti Australia, ken ti Estados Unidos ket isu dagitoy ti kadakkelan nga agiluluwas iti gatas ken dagiti produkto ti gatas iti lubong. Ti Tsina ken Rusia ket isuda ti kadakkelan a gumatgatang iti gatas ken dagiti produkto ti gatas iti lubong.[3][4]
Iti sangalubongan, adda dagiti adadu ngem 6 a bilion nga agib-ibus iti gatas ken dagiti produkto ti gatas. Sunurok a 750 a riwriw a tattao ket agtataengdad iti kaunegan dagiti sangkabalayan ti paggatasan a talon. Ti gatas ket maysa a nangruna a kontributor iti panagpasayaat ti sustansia ken seguridad ti makan a naisangsangayan kadagiti agrangrang-ay a pagilian. Dagiti panagpasayaat kadagiti taraken ken ti teknolohia ti paggatasan ket mangited ti nasayaat a namnama iti panagpasayaat ti kinapanglaw ken malnutrision iti lubong[5]
Dagiti nagibasaran[urnosen | urnosen ti taudan]
- ^ Pehrsson; et al. (2000). "Programa ti Nailian aMakan ken Panagusig ti Sustansia ti USDA: Panagpadas ti Makan" (PDF). Warnakan ti Pakabuklan iti Makan ken Panagusig. 13: 379–389. doi:10.1006/jfca.1999.0867.
- ^ "Food Outlook – Panagusig ti Sangalubongan a Pagtagilakuan" (PDF). Gunglo ti Mkan ken Agrikultura iti Nagkaykaysa a Pagpagilian. Mayo 2012. pp. 8, 51–54.
- ^ Blasko, B. (2011). "Kinapangruna iti Lubong ken Agdama a Gaganay iti Paggatasan a Sektor" (PDF). Unibersidad ti Debrecen.
- ^ "Food Outlook – Gatas ken dagiti Produkto ti Gatas". FAO, Nagkaykaysa a Pagpagilian. 2010.
- ^ Hemme ken ni Otte (2010). "Kasasaad ken dagiti Prospekto para iti Bassit nga Agtengtengngel ti Panagpataud ti Gatas: Ti Gobal a Perspektibo" (PDF). Gunglo ti Makan ken Agrikultura toi Nagkaykaysa a Pagpagilian.
Bibliograpia[urnosen | urnosen ti taudan]
- Dupuis, E. Melanie. Nature's Perfect Food (2002) maiyaon ken mabirukan a testo
- Kardashian, Kirk. Gatas a Kuarta: Kuarta, dagiti Baka, ken ti Ipapatay iti Paggatasana Talon ti Amerikano (2012) maiyaon ken mabirukan a testo
- McGee, Harold (2004). Iti Makan ken Panagluto (2nd nga ed.). New York: Scribner. ISBN 978-0-684-80001-1.
- Valenze, Deborah. Gatas: Ti Lokal ken Global a Pakasaritaan (Unibersidad ti Yale a Pagmalditan, 2011) 368 pp.
- Wiley, Andrea. Panamgipanpanunotam manen ti Gatas: Kultural ken dagiti Biolohiko a Perspektibo (Routledge 2010) (Serie para iti kratibo a Panangisuro ken Panagadal iti Antropolohia) maiyaon ken mabirukan a testo
Dagiti akinruar a silpo[urnosen | urnosen ti taudan]
- Midia a mainaig iti Gatas iti Wikimedia Commons
- Kitaen ti Gatas iti Proyekto ti Nawaya a Direktorio (iti Ingles)
- Birtual a Pabuya ti Museo iti Gatas, Krema ken Mantekilia


text:
BANTAY, Ilocos Sur – Iti baet a panaglabsing iti linteg, panagsusop iti droga ti pagpalpaliwaan daytoy a drayber ken ti konduktorna bayat ti panagpalabasda iti oras sakbay ti panagbiaheda.
Ngem malas dagiti suspek ta naitimbreda iti kapolisan ditoy nga ili bayat ti pot sessionda iti mismo nga uneg ti busda a nakaparking iti national highway a sakup ti Zone 5, ditoy nga ili.
Tiniliw dagiti polis da Aldwin Osalvo y Pescador, 44, naasawaan, drayber ti bus ken residente iti Barangay Bulag East, Bantay, Ilocos Sur, ken ti konduktorna a ni Rolly Leones y Tejero, 42, naasawaan, ken residente iti Banaoang, Bantay, Ilocos Sur, bayat ti pot sessionda iti mismo nga uneg ti Benfren Transport Bus a nakaparking iti national highway a sakup ti nadakamat a barangay.
Nakakumpiska dagiti polis iti ikut dagiti suspek iti bassit a transparent plastic sachet a naglaon iti mapapati a shabu residue; glass tube tooter a naglaon iti shabu residue; 3 rolled aluminum foil; 3 napilko a lighter; maysa a dakkel nga awan naggianna a transparent plastic sachet; maysa nga awan naggianna a plastic chewing gum box nga addaan shabu residue; 3 plastic straw a naaramat para iti panag-repacking iti shabu, 2 cellular phone (My/Phone), maysa nga eye glasses box ken cash money iti nadumaduma a denominasion nga agdagup amin iti P17,640.00.
Sinaksian dagiti barangay officials ti Zone 5 ti pannakainbentario dagiti nakumpiska iti ikut dagiti suspek sada naipatulod iti crime laboratory office a nakabase iti Ilocos Sur Police Provincial Office, Bulag, Bantay, Ilocos Sur.
Naipan dagiti suspek iti Gabriela Silang General Hospital para iti medico legal examination sada naipan iti police station ti Bantay para iti ad-adu pay a pannakaimbestiga ken dokumentasion.
Immun-una ngem daytoy, inaresto ti kapolisan ditoy ti maysa a lalaki kalpasan a nasukalan a nagikut iti paltog, droga ken paraphernalia idi malem ti Hunio 16.
Nagturong dagiti polis iti Barangay Sinabaan, Bantay partikular iti compound ti Felayo’s Junk Shop kalpasan a nakaawatda iti mensahe a maysa a lalaki a nakaaruat iti maong pants ken nangisit a t-shirt ti nagtagipaltog ket naikabil ti armasna iti backpackna.
Dagus a pinaayaban dagiti polis dagiti barangay officials idi adda natangken a banag a naarikapda idi rikisaenda ti bag ti suspek a nainaganan idi agangay a ni Michael Tadeo y Dela Cruz, 32, naasawaan, helper, ken residente iti Barangay IX, Vigan City.
Iti sanguanan da Barangay Kagawad Jimmy Cariño ken Carlo Cariaga, sinukimatda ti linaon ti bag ni Tadeo a nagtungpal iti panangkumpiskada iti Bruni Moc. 82 a paltog, awanan serial number ken addaan magasin nga awanan iti bala; 2 nga improvised glass tooter; 2 a distorted lighters; getteng; maysa unit ti Qnet cellular phone; ken maysa a black pouch a nasukalan iti bulsa ti suspek.
Nakasuan ti suspek iti sumagmamano a kaso a pakaibilangan ti slight illegal detention, carnapping, ken robbery.
Naammuan a karaman ti suspek iti drug watch list ti Vigan City police station.
Ad-adda pay nga imminget ti kampania ti kapolisan ditoy probinsia a mangpugipog iti panagraira iti droga iti sanguanan ti pakdaar ni President-elect Rodrigo Duterte a pugipogenna ti droga iti las-ud iti innem a bulan apaman nga agtugaw iti puestona.#


text:
CANDON CITY – Maysa a traffic enforcer ti pinangtaan ti maysa a polis kalpasan ti panangtiliwna iti maysa a drayber a naglabsing iti trapiko iti siudad.
Insigida nga inreport ni Darius Razo y Remolacio, 25, baro, traffic enforcer ken residente iti barangay Paras ditoy siudad, ti panangipangta kenkuana ti maysa a polis a nainaganan a maysa a PO1 Velasco, ken mapapati a kameng ti PNP-RMG.
Segun iti blotter, bayat ti kaadda ni Razo iti sanguanan ti Stern Mall agarup alas 2:45 iti malem, nakitana ti maysa a jeep a nagikarga kadagiti pasahero iti no loading area. Agur-uray met ti suspetsa iti paglugananna.
Innala ni Razo ti lisensia ti driver ngem mapapati a binallaagan ti polis babaen dagiti sumaganad a balikas: “Padasem a tiliwen daytoy driver, taga-Santa Cruz dayta, kailiak… ta paltogak ta ulom.”
Gapu iti buteng ti traffic enforcer, insigida nga insublina ti lisensiana ket pimmanaw metten ti jeep nga agturong iti abagatan a direksion
Agtultuloy ti imbestigasion ti polis mainaig iti nasao nga insidente.


text:
Makan a la Pinoy: Paria, baboy ken tofu ensalada
Ni BRENDA S. DACPANO
www.nordis.net
Nasayaat ti paria para iti panangpababa iti blood sugar. Mabalin nga aramiden nga ensalada a solo laeng a paria wenno malaokan iti nadumaduma a klase ti protina ken nateng.
Ad’toy ti sumagmamano a suhestion a kumbinasyon ti paria ensalada: tofu, karne ti baboy/manok, nalingta nga itlog, itlog na maalat, delata a tuna wenno sardinas. Iluto nga umuna dagiti karne a kas adobo, tinuno wenno prito sakbay nga ilaok.
Ramen:
¼ kilo karne ti baboy
1 bloke tofu
1 paria (¼ kilo)
1 sibuyas wenno 3 lasona
1 kutsara suka
2 kutsara soy sauce wenno
2 kutsara patis wenno 1 kutsarita asin
1 kutsara asukar, brown wenno diru
sangapirit a paminta
sili a sairo (optional)
mani (optional)
mantika a pangprito
Panangisagana:
1. Iwaen ti ti tofu a pakuadrado a maysa pulgada wenno babbabassit pay. Iprito iti mantika agingga ag-brown bassit. Paik-ikan.
2. Kasta met nga iwaen ti karne ti baboy a kas kababassit ti tofu. Iprito agingga ag-brown wenno nasarangsang.
3. Buguan ken ikkaten ti bukel ti paria. Iwaen iti naingpis.
4. Iwaen met iti naingpis ti sibuyas wenno lasona. No agusar ti sili, iwaen met daytoy iti naingpis.
5. Iti dakkel a malukong, paglaoken amin a ramen.
6. Idasar a naparabawan ti narumek a mani. # nordis.net


text:
Sarita ni Jobert M. Pacnis
(Maikadua a paset)
No maminsan, duada laeng nga agsango nga agatanud no adda naidum-duma a pulotanda. Kas koma iti pinalatan ken siniwsiwan a pato. Ken kappukan. Wenno kilawen a tangige. Aglalo la ngaruden no namnamaenda nga awan ti mabitbit a pagpaanud dagiti kakla-eda.
Uray bassit ti kuarta ni Sabas no agpaili, kasta unay ti yawidna a taraon. Kasano, iti man kaikanan, kakarnean wenno iti kanatengan, adda pakpakayabkabanna a tindera. Balasang, naganak a balasang, balo, saanna a pakawanen. Uray aglaklako iti tuyo. Isu pay a mainutna. Naamo kenkuana dagiti tindera ta nalaing a mangboladas ken inayon ditan ti kupikopna a kinataer.
ADUN ti tao a nadanonda iti kamposanto. Nakalawlawag ti aglawlaw. Nadalusanen dagiti cadena de amor kadagiti panteon. Kaaduan payen kadagitoy ti napabaro ti pintada.
“’Diayta, ‘tanud,” insungo ni atanudna ti amianan-a-laud a yan dagiti nabalayan a panteon. “Adu la ketdi ti grasia sadiay…”
Simmingitda kadagiti tao. Ngem pagnaenda lattan ti rabaw dagiti panteon no awan pay ti taona. Napaisem ni Sabas iti nakitana a nagadu a bitbit a plastik dagiti malabsanda. Ammona lattan a makan dagitoy. Naimbag ta saan a naiget ditoy ilida saan a kas idiay siudad a nagadu a maiparit nga iserrek iti kamposanto. Uray makan ken mainom!
Nalabsanda ti maysa a kabarbaro a panteon. Iti lapida, awan pay makabulanna a naitabon ti bangkay. Napamulagat pay ni Sabas idi mabasana ti nagan ti natay: Caljen Tapayan. Dina man a nadamdamag a pimmusayen daytoy a tagakabangibangda a barangay. Kimmapsut sa metten ti radarna? A, malagipnan! Awan idi iti ilida kadagita a panawen ta kinuyogna ti kasinsinna a taga-Apayao a napan nagipagna idiay Manila kadagiti papelesna nga agabrod.
Ta asino ngamin, aya, daytoy a Caljen?
Naikamkamang laeng ditoy ilida. Damagna, taga-Cebu. Ngem isu ti nganngani nakaisagmakan ni Maestro Rilo a dati a mistrona iti hayskul. Kasano, di man la nagamak daytoy a nangkabit iti asawa ti nakasingsingpet a mistro. Naimbag ta nakapaglemmeng idi nagpagunggan ti mistro.
“Ania ti impatay ti asawayo, misis?” dinamag lattan ni Sabas iti babai a mangip-ipan iti sabong ti rabaw ti panteon nga impatona nga asawa ni Caljen.
Kinita laeng ti babai. Nalabit, laslasinenna.
“Gayyemnak ni Caljen, misis,” inlibakna. “Kassangpetko manipud idiay Qatar a nagtrabahoak iti dua a tawen kas inhiniero. Diak nadamag ta nakapagpawitak koma met.” Sinidolna ti atanudna ta tiptipden daytoy ti ayek-ekna.
“Nadisgrasia, adingko…” insaibbek ti babai. “Naidungpar iti poste ti CAGELCO.”
Kitaem laeng ti biag, nakuna ni Sabas iti panu-notna. “Makipagladingitak, misis,” pinalidayna kampay idi ti timekna. Ngem itay pay a sipsiputanna ti ir-iruar ti babai a naisupot. Amaya, letson a manok!
“Agyamanak…”
“Lando, misis…” inlibakna idinto nga inyawatna ti dakulapna. “Lando Pabilo…” Nataldiapanna ti idadateng ti lugan ni Fr. Omar Revalaz. Nagkakaribuso dagiti tao a nangsabet iti padi.
“Sige pay ngarud, misis,” imballaet ti atanudna, “ta inkami man met kitaen dagiti immunan nga ipatpategmi iti biag,” insungona ti amianan a paset ti kamposanto.
“Sige…” indisso ti asawa ni Caljen ti balonna a letson iti naiparabaw a bulong ti saba iti panteon.
“Addan ni paderrrr!!!” inriaw dagiti tao.
Nagdardaras ti babai a kimmita iti nagtaudan ti karibuso. Napan timmipon kadagitoy ta mapanna la ketdi ipalista ti nagan ti asawana tapno mairaman iti mawarisan madamdama.
Daytoyen ti inur-urayda. Kasla kimat a nagkuti ti atanudna. Presto, awanen ti letson iti nakaiparabawanna. Linaonen ti karatay daytoy a bag. Makais-isemda a nagturong iti namnamaenda a ‘yan pay dagiti agkakaimas a taraon kalpasanna.
Naglinongda iti sirok ti barakbak iti ampir ti alad. Ditoy nga agsiimda iti sumaruno a klienteda. Nagpakada ni Ferdie idi agangay.
“Maymaysa pay laeng, ‘tanud, mapankan?” sina-ludsod ni Sabas. Ammona lattan a mapan iplesing ni atanudna ti letson. Ta no bilang adda man mangpabasol kadakuada, awan ti ebidensiada ta awan met linaon dagiti bagda. Idi pay la kalman a nakaaramidda iti “paksul” dagiti maoperasionda a makan. Adda daytoy iti rimmuok dagiti pandan iti pantok iti amianan nga ampir laeng ti alad ti kamposanto. Nasamek ditoy ken awan matatao.
“Inta ketdin a dua,” inyawis ti atanudna.
“Apay?”
“Agrebolusionen dagitoy tarakenko. Diak nammigat…”
Napangilangil. Ngem napakatay a nakalagip iti letson a manok. Narigat no soluen ni atanudna. Nagkuyogda a nagpapantok.
Agkakamakam dagiti tig-abda idi kasla nagdalanan ti bagyo ti sangabukel a letson. Saan a bale, kinunada, adu pay ti maoperasionda. Ta saanda met a kapuy!
(Adda tuloyna)


text:
Pagsasao a Kuot
Ti pagsasao a Kuot, wenno Panaras, ket ti isolado a pagsasao, ti laeng saan a pagsasao nga Austronesio a naisasao idiay isla ti Baro nga Irlanda, Papua Baro a Guinea. Adda dagiti agarup a 2,400 nga gasasao, a kangrunaan a mabirukan idiay amianan a laud nga aplaya ti isla. Mabalin a gapu ti kabassit dagiti agsasao, awan dagiti signipikante a dialekto iti kaunegan ti Kuot.[3]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Kuot iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Kuot". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Chung, Chul-Hwa & Chung, Kyung-Ja, Kuot Grammar Essentials, 1993:p1


text:
CAPTCHA
Ti CAPTCHA (maysa nga akronimo para iti "Completely Automated Public Turing test to tell Computers and Humans Apart") ket kita ti karit-sungbat a panagsubok nga inus-usar iti kumputasion tapno maikeddeng no ti agar-aramat ket tao. Thi termino ket naaramid idi 2000[1] babaen ni Luis von Ahn, Manuel Blum, Nicholas J. Hopper ti Unibersidad ti Carnegie Mellon ken John Langford ti IBM.[2] Ti kadawyan a kita ti CAPTCHA ket immuna idi a pinarnuay babaen ni Mark D. Lillibridge, Martin Abadi, Krishna Bharat ken ni Andrei Z. Broder. Daytoy a porma ti CAPTCHA ket makasapul nga imakinilnia ti agar-aramat dagiti letra iti bakkaweng a ladawan, ken sagpaminsan iti panagnayon iti maysa a nalidem a panagsisinnaruno dagiti letra weenno numero nga agparang iti pagbuyaan. Gapu ta ti panagsubok ket inaramid babaen ti kompiuter, a maigiddiat iti Turing a panagsubok nga inar-aramid babaen ti tao, ti CAPTCHA ket sagpaminsan a naipalplawag a kas baliktad a Turing a panagsubok. Daytoy a termino ket saan a nalawag gapu ta kaibuksilanna pay ti Turing a panagsubok a dagiti makibinglay ket padpadasenda a mangpasinked nga isuda ket kompiuter.
Daytoy a proseso ti panagikeddeng ti agar-aramat ket nakaawat kadagiti adu a kritisismo, a naipangpangruna kadagiti nabaldado a tattao, ken manipud pay kadagiti sabali a tattao a nakarikrikna a ti inaldaw a panagtrabahoda ket pinabuntugan babaen dagiti bakkaweng a balikas a narigat a mabasa uray dagiti agar-aramat nga awan ti dis-abalidadna.[3]
Dagiti nagibasaran[urnosen | urnosen ti taudan]
- ^ Walsh, Eric (Oktubre 28, 2013). "CAPTCHA he cracked by artficial intelligence". mybroadband.co.za. Reuters. Naala idi 27 Nobiembre 2013.
- ^ Engber, Daniel (Enero 17, 2014). "Sino ti nagaramid ti Captcha?". nytimes.com. NYT. Naala idi 17 Enero 2014.
- ^ Disabled Australian starts petition to kill CAPTCHA, an article by Tim Schiesser (Agosto 5, 2013, 9:30 AM)
Dagiti akinruar a silpo[urnosen | urnosen ti taudan]
- Midia a mainaig iti CAPTCHA iti Wikimedia Commons
- Kitaen ti CAPTCHA iti Proyekto ti Nawaya a Direktorio (iti Ingles)
- Ti Captcha a Gandat


text:
SAN JUAN, Ilocos Sur – Nakaawat ti PNP Hotline iti tawag iti selpon idi 9:30 ti rabii ti April 4, 2018 manipud ken ni SPO3 Lyndon Sarmiento maipapan iti maysa nga Isuzu Elf, addaan plaka DSN 395, ken nagkarga iti nadumaduma ti kaatiddogna a tabla ken agdaldaliasat nga agpalaud nga agturong sadiay Brgy. Camanggaan, San Juan, Ilocos Sur.
Kinamat dagiti nagresponde a kameng ti San Juan Police ti lugan ket nasalawda daytoy sadiay asideg ti Brgy. Resurreccion, San Juan, Ilocos Sur. Nairehistro iti nagan ni Ernesto L. Calindas, taga Bagani Gabor, Candon, Ilocos Sur, ti Isuzu Elf a minaneho ni Jerome Atayan y Villaspir, 31, awanan asawa, residente iti Brgy. Nagsupotan, Sto. Domingo, kaduana da Emerito Corpuz y Rimarim, 52, naasawaan, mannalon, residente ti Brgy. Cabanglutan, agpada a taga San Juan, Ilocos Sur.
Segun iti pakauna nga imbestigasion nagkarga ti lugan iti nadumaduma ti kaatiddogna a mahogany logs nga awanan permit a mapukan ken maibiahe. Mapapati a napukan dagiti kaykayo iti kabanbantayan iti Brgy. Barbar, San Juan, Ilocos Sur, ken kukua dagitoy ni Fausto J. Sarmiento, residente iti dayta a lugar. Naipan ti lugan ken tarikayo iti San Juan PS para iti umiso nga inbestigasion, dokumentasion ken disposision.


text:
Aggadu ti dengue virus nga adda iti dara a masisip ti lamok nga aedes iti ayan ti katayna kalpasan ti 8-10 nga aldaw. Agbalinen nga infected daytoy a lamok kalpasanna. Ket no masikog, agbalin metten a virus carrier dagiti itlogna nga agpessa. Addan kadakuada ti virus ket asinoman a kagatenda, maakaran metten iti sakit a dengue.
Naireport nga agadda ti epidemia a dengue kada sirkulo (cycle) ti tallo a tawen. Masapul ngarud ti panagannad latta dagiti tattao ket dagus nga agpakitada iti doktor no adda pakakitaan iti sintomas a naapektaranda iti daytoy a sakit.
Dagitoy dagiti mabalin a pagilasinan ken sintomas ti dengue fever, kas imbinsabinsa ni Dr. Rebecca Singson, chair person ti dengue hemorrhagic fever eradication program ti Rotary International D-3810:
1. Nangato a gurigor ken nakaro a sakit ti ulo nga agtultuloy iti 2-7 ng aldaw
2. Panagpadara, kas koma iti panagdaringungo, panagruar ti dara iti gugot, panagsarua, ken panagtakki iti dara
3. Napardas ngem nakapsut a pulso ti pasiente a kakuyogna ti panagling-et iti nakaro
4. Panagwasangwasang ti pasiente
5. Awan ganas a pannangan
Ken dadduma pay a dagiti laeng doctor ti makaibaga
Maiballakad ngarud a no adda dagitoy a pagilasinan iti masakit a miembro ti pamiliayo, ikonsultayo a dagus iti doktor.
Dagitoy dagiti masapul nga ammuen maipapan iti lamok nga agiwarwaras iti sakit a dengue.
Iti uneg ti balay, agitlog dagitoy a lamok kadagiti plorera ken dagiti dadduma a pagikabkabilan iti mula a madanuman; dagitay awan kalubda a pagurnongan iti danum; dagiti nagawangan a bote ti softdrinks, ken dadduma payen nga adda kargana a danum, nadalus man wenno narugit.
Iti met ruar ti balay ken langalang ken aminen a banag a mabalin a pakaurnongan ti tudo wenno linnaaw, kas koma dagiti abut ti kayo, pisi a kawayan, nambaan, bote, lata, daan a pilid, sabot, nasukong a bulbulong, pupokan ti ikan ken dadduma pay.
Masapul ngarud nga ammuen ken surotentayo dagitoy a ballakad ti DOH tapno maparmek ken malapdan ti panagadu ti lamok nga agiwaras iti sakit:
1. Kaluban amin a pagurnongan ti danum iti uneg ken ruar ti pagtaengan.
2. Dalusan a kanayon ti kalasugan ti balay no adda.
3. Kadarato sukatan ti danum (kada 3-4 nga aldaw) kadagiti plorera ken mula iti uneg ti balay nga addaan danumna.
4. Pakleben dagiti ramramit iti panagmasetas/panaggarden kalpasan nga usaren ida.
5. Sigloten sa ibasura ti plastic a nagkargaan kadagiti basura ken lata.
6. Pagtutuonen iti linong dagiti daan a pilid ti luganyo (no adda), sa kaluban ti rabawna.
7. Pakleben dagiti bote ti softdrinks ken sabali pay a mainom no mabayag a maurnongda.
8. Kadarato kiwaren dagiti puttot nga awan pagayusanna.
9. Punnuen iti darat dagiti abut ti kayo iti arubayanyo no adda.
10. Kanayon a dalusan ken kaykayan ti arubayan kasta met a gaburan dagiti pagintekan ti danum.
Kas nadakamaten, saan nga aleng-alengen daytoy a sakit ta saanen nga ubbing laengen ti kaptenna no di payen uray dagiti nataengan. Ita a tawen, kapaliiwan nga ad-adun dagiti lallaki a kapten ti dengue.
Mayunay-unay ditoy ti panangipakat iti 4 o’clock habit: daytay panagdaldalus iti arubayan ken panagipattog kadagiti aniaman a makita a pagbalayan wenno pagitlogan dagiti lamok.#


text:
Awan ti santuen ita ti gobierno iti pannakirupakna iti droga. No iti napalabas ket di nagkutkuti, awanen dagiti sagrado a baka iti daytoy a kampania maikontra iti daytoy illegal nga agas a nagbalinen a dakkel a problema ti kagimongan.
“Ibilinko kadagiti autoridad ti kampania manipud iti ngato agingga iti baba a saan laeng a mangpuntiria kadagiti napanglaw a komunidad no di pay dagiti nabaknang ken nalatak,” kinuna ni Presidente Gloria Macapagal-Arroyo.
Kinunana pay a masapul a karaman dagiti nangato ken nabileg iti puersa ti linteg iti “naan-anay a kampaniamaikontra iti daytoy a sakit ti kagimongan. ”
Ngem ita pay laeng, addan dagiti saan a panagkikinnaawatan no asino ti mangipangulo ken ania nga ahensia ti pakaipabaklayan iti daytoy naing-inget a kampania maikontra iti droga.
Nangrugi ti di panagkikinnaawatan idi imbaga ti Presidente a dagiti dati a polis Manila ti mangipangulo iti gubat kontra droga idinto ta adda met ti Philippine Drug Enforcement Agency (PDEA) a rumbeng koma a mangidaulo iti kampania.
Malaksid dayta, impormal nga imbatadna a ni Sen. Robert Barbers ti anti-drug czar, ken dinutokanna ni anti a DILG Secretary Alfredo Lim a presidential anti-drug adviser (naikkat ti nagan ni Lim iti kaudian a damag. – Ed) ken da Rey Jaylo ken ex-Major Lucio Margallo idinto a ni agdama a DILG Secretary Jose Lina ti chair ti Dangerous Drugs Board (DDB) ken ni Anselmo Avenido Jr. ti pangulo ti PDEA.
Ita, kasapulan dagiti panangilawlawag tapno maurnos ti annongen dagiti maseknan nga opisial nangruna ken ni Lina a pangulo ti DDB.
Kinuna ni Presidential spokesperson Ignacio Bunye nga agtuloy ti PDEA a prinsipal nga ahensia a mangidaulo iti kampania.
Kinuna ni Bunye nga addaan iti bileg a mangsaklaw iti PDEA ket agakem da Barbers a mamagbaga iti programa.
Tapno nalawag ti akmen dagiti nadumaduma nga ahensia iti kampania, trataren daytoy ti National Anti-Drug Summit.
Adda dagiti panagamak a ti pannakadutok da Barbers ken dati a polis Manila, pakapsutenna ti operasion ti PDEA ken ti DDB.
Kasta met a kuna ti Bagong Alyansang Makabayan a nupay “agparang a nasayaat ti natangken a polis nga amken ti publiko a desperado iti solusion iti problema ti droga, naparnuay daytoy nga imahen a naisakripisio ti umisu a proseso ken kalintegan ti tao.”
Iti biang ni Lim, “nalawag a ni Avenido ti anti-drug czar ket mamagbagada laeng” ket no adda iballakadmi mabalinna a “suroten no kayatna” ken agtaud ken ni Avenido ti direkta a pammilin para dagiti alaenna a tao para iti gubat maikontra iti droga, ket saanda nga independiente nga agtignay manipud iti PDEA.
Rumbeng a nalawag ti akmen ti tunggal ahensia iti daytoy a kampania. Kastay kunada, no adu unay ti agluto ken potahe, saan a naimas ti resultana.
Mabalin met a madanagan dagiti drug lords iti pannakadutok da Barbers, Lim, Jaylo ken Margallo iti kampania kontra droga ket impaayosda ti impormasion a di panagkikinnaawatan ken panagduadua dagitoy iti tunggal maysa.
Saan nga asi-asi daytoy a kampania ti gobierno. Natangken a ramut ti dupdupagenna.
No agballigi ti kampania, dakkel nga ipatawid ni GMA bayat ti kinapresidentena.
Panawen ti makaibaga no agballigi ti kampania wenno maipada laeng kadagiti inrusat ti turay iti napalabas a nagtungpal laeng iti pannakapaay.#


text:
Frans Eemil Sillanpää
Ni Frans Eemil Sillanpää ( pannakabalikas (tulong·paammo)) (16 Septiembre 1888 – 3 Hunio 1964) ket maysa kadagiti kalatakan a Pinlandés a mannurat.
Nagunggunaan isuna ti Premio Nobel iti Literatura idi 1939 "para iti nauneg a panaka-awatna kadagiti agtaltalon iti pagilianna ken ti nasayaat nga arte a panangiladawanna dagiti kabibiagda ken dagiti maikabagian da iti Katutubo."
Ni Frans Eemil Sillanpää ket naipasngay iti maysa nga agtaltalon a pamilia idiay Hämeenkyrö. Nupay dagiti nagannak kaniakna ket napanglawda, napakabaelanda nga iserrek isuna iti eskuela idiay Tampere. Idi 1908 immalis isuna idiay Helsinki tapno agadal ti medisina. Ditoy ket nagayyemanna a mairaman dagiti pintor a ni Eero Järnefelt kenni Pekka Halonen, ti komposer a ni Jean Sibelius ken ti mannurat a ni Juhani Aho.
Idi 1913 ni Sillanpää ket immalis manipud idiay Helsinki ken napan idiay sigud a pagtaenganna a purok ken nagipasnek isuna ti panagsursurat.
Naamammuan isuna iti sangalubongan para iti nobela na a Nuorena nukkunut (Ti katulong a ni Silja/Nakaturog Bayat a Katutubo) idi 1931.
Ti asteroid a 1446 Sillanpää, a naduktalan babaen ti Pines nga astronomo ken pisiko a ni Yrjö Väisälä, ket isu ti naipanagan kaniana.
Dagiti obra[urnosen | urnosen ti taudan]
- Elämä ja aurinko (1916)
- Ihmislapsia elämän saatossa (1917)
- Hurskas kurjuus (naipatarus a kas ti Natulok a Panag-tawtawid) (1919)
- Rakas isänmaani (1919)
- Hiltu ja Ragnar (1923)
- Enkelten suojatit (1923)
- Omistani ja omilleni (1924)
- Maan tasalta (1924)
- Töllinmäki (1925)
- Rippi (1928)
- Kiitos hetkistä, Herra... (1930)
- Nuorena nukkunut (naipatarus a kas tiTi Katulong a ni Silja) (1931)
- Miehen tie (1932)
- Virranpohjalta (1933)
- Ihmiset suviyössä (naipatarus a ka ti Tattao iti Kalgaw a Rabii) (1934)
- Viidestoista (1936)
- Elokuu (1941)
- Ihmiselon ihanuus ja kurjuus (1945)


text:
Naiyawat iti micro-livelihood assistance kadagiti sektor ti KALIPI ti Langiden, San Quintin, Pidigan, ken Bangued manipud ti Provincial Social Welfare and Development Office idi kalman sadiay Kapitolyo babaen kenni Mrs. Anita Biato, Population Program II ti Bangued. #asensoabreñoREAD MORE
KALIPUNAN NG LIPING PILIPINA
Panagsapata dagiti kabarbaro nga opisyales ti Kalipunan ng Liping Pilipina Provincial Federation babaen kenni Honorary Chairman Gov. Joy Bernos kabayatan iti naaramid nga orientation iti KALIPI sadiay Kapitolyo idi Nobyembre 27. #asensoabrenoREAD MORE
Let’s Fight Human trafficking
Isardeng ti Human Trafficking! Naangay iti orientation ti Kalipunan ng Liping Pilipino (KALIPI) maipanggep ti Republic Act 9208 wenno ti Anti-Trafficking in Persons Act of 2003 a kas paset ti 18-day Campaign to End Violence Against Women and Children (VAWC) sadiay Kapitolyo idi kalman, Nobyembre 27 manipud kenni Ms. Myrna Ruth Borgonia, MSWDO ti… Read more »READ MORE


text:
Termodinamika
Ti termodinamika ket sanga ti masna a siensia a maipanggep iti pudot ken temperatura ken ti pannakaikabagianda iti enerhia ken obra. Daytoy ket mangipalawag kadagiti karuay ti makroskopiko, a kas ti akin-uneg nga enerhia, entropia, ken presion, a sangkapaset a mangipalawag ti bagi ti banag wenno radiasion. Mangibagbaga daytoy a ti panagkukua kadagiti a karuay ket suheto dagiti kadawyan a lapped, a sapasap kadagiti amin a materiales, ken saan a dagiti peluliar a tagikua dagiti pekuliar a materiales. Dagitoy a kadawyan a lapped ket maiyebkas kadagiti uppat a linteg ti termodinamika. Ti termodinamika ket mangipalawag ti kaaduan a panagkukua iti bagi, saan a dagiti mikroskopiko a panagkukua dagiti adu a bilang dagiti mikroskopiko a kosntituentena, a kas dagiti molekula. Dagiti lintegna ket naipalpalawag babaen ti estatistikal a mekanika, iti termino dagiti mikroskopiko a konstituente.
Ti termodinamika ket maipakat kadaiti adu a karuay dagiti topiko iti siensia ken inhenieria.
Iti naipakasaritaan, ti termodinamika ket napadur-as manipud iti essem a mangpaadu ti kasayaat ti termodinamika ken ti maiparuar a bileg kadagiti nasapa a pison a makina, ken naipangpangruna babaen ti obra ti Pranses a pisiko a ni Nicolas Léonard Sadi Carnot (1824) a namatmati a ti kasayaat dagiti pudot a makina ket isu ti tulbek a makatulong iti Pransia a mangabak iti Napoleoniko a Gubgubat.[1] Ti Irlandes a naipasngay a Briton a pisiko a ni Apo Kelvin ket isu idi ti immuna a nangannurot ti husto a panangipalawag ti termodinamika idi 1854:[2]
Adu pay a mabasbasa[urnosen | urnosen ti taudan]
- Goldstein, Martin; Inge F. (1993). The Refrigerator and the Universe. Harvard University Press. ISBN 0-674-75325-9. OCLC 32826343. Ti nanoteknikal a pangyuna, nasayaat iti naipakasaritaan ken dagiti pannakaipatarus a banag.
- Kazakov, Andrei (Hulio 2008). "Web Thermo Tables – ti maysa nga online a bersion Dagiti Tabla ti Termodinaka ti TRC" (PDF). Warnakan ti Panagsukisok dagiti Nailian nga Instituto dagiti Pagalagadan ken Teknolohia. 113 (4): 209–220.
Dagiti sumaganad a titulo ket ad-adu a teknikal:
- Cengel; Yunus A.; Boles, Michael A. (2002). Thermodynamics – an Engineering Approach. McGraw Hill. ISBN 0-07-238332-1. OCLC 45791449 52263994 57548906 Kitaen ti pateg ti
|oclc=(tulong).
- Fermi, E. (1956). Thermodynamics, Dover, New York.
- Kittel, Charles; Kroemer, Herbert (1980). Thermal Physics. W. H. Freeman Company. ISBN 0-7167-1088-9. OCLC 32932988 48236639 5171399 Kitaen ti pateg ti
|oclc=(tulong).
Dagiti nagibasaran[urnosen | urnosen ti taudan]
- ^ Clausius, Rudolf (1850). On the Motive Power of Heat, and on the Laws which can be deduced from it for the Theory of Heat. Poggendorff's Annalen der Physik, LXXIX (Dover Reprint). ISBN 0-486-59065-8.
- ^ Sir William Thomson; LL.D. D.C.L.; F.R.S. (1882). Mathematical and Physical Papers. 1. Londres, Cambridge: C.J. Clay, M.A. & Son, Cambridge University Press. p. 232.


text:
CAMP BGEN OSCAR M FLORENDO – Agdagupen ti sangagasut, uppat a pulo ket siam dagiti armas a nakumpiska ti kapolisan ditoy rehion manipud idi inyimplimentarna ti Comelec gun ban.
Impresenta ni Police Chief Supt. Ricardo C. Marquez, police regional director ditoy, dagiti nakumpiska nga armas iti bunggoy manipud ti PNP national headquarters a nangisayangkat iti post audit ken inspeksion iti Police Regional Office 1 idi Marso 6.
Manipud idi Enero 13 daytoy a tawen nakakumpiskaren dagiti polis iti rehion iti 38 nga armas babaen ti inyimplementarda a search warrants, 7 ti nakumpiska iti insayangkatda a checkpoints, 40 babaen ti police response, ken 64 dagiti naisuko.
Kinuna ni Marquez a daytoy a gapuanan ti PRO1 ket resulta ti napinget a kampaniana tapno masigurado ti naseguridad ken patas nga eleksion.
Kinuna ti regional director a sustenerenda ti kampaniada tapno mapukaw dagiti instrumento ti kinadamsak.
Nangipaay met iti komendasion ni PCSupt. Miguel C. Antonio, Jr., deputy director for operations a nakabase iti Camp Crame National Headquarters iti daytoy a nagapuanan ti PRO1 iti panangidaulo ni Marquez.#


text:
Monday, March 28, 2016
CHAMPION KEN COACH TI REGIONAL ESSAY WRITING CONTEST, NAPADAYAWAN
Cabugao, Ilocos Sur – Kalpasan ti Flag Raising Ceremony iti Pamilia-LGU iti Marso 28, 2016, inyawat ni Mayor Edgardo “Ediboy” S. Cobangbang, Jr. ti pammadayaw a Plaque of Recognition ken ni Ms. Marinel S. Gaspar ti Lipit National High School, Cabugao, Ilocos Sur iti panangabak daytoy iti kalleppas a Regional Essay Writing Contest nga insayangkat ti Bureau of Fire Protection-Region 1 Office a maysa kadagiti nangkulminar iti pannakaselebrar ti Fire Prevention Month 2016 nga addaan ti Tema: “Kaalaman at Pagtutulongan ng Sambayanan, Kaligtasan sa sunog ay Makakamtan.”
Ti nadakamat a Plake ket naited idi Marso 21, 2016 idiay Patac, Sto. Tomas, La Union babaen iti pirma ni Sr. Supt. Lilibeth Q. Simangan (DSC) BFP, Regional Director.
Kagiddan ti pannakapadayaw ni Ms. Gaspar ket inyawat pay ni Mayor Ediboy ti Certificate of Recognition ken ni Mr. Aubrey Segui Somera, Coach kas panangbigbig iti pannakipasetna iti salip a kas Coach ket binayabay ni Municipal Fire Marshal Elmer C. Acapuyan ti Ama ti Ili iti pannakaiyawat ti nasao a sertipiko. # (Web In-Action)
Posted by Bayan ng Cabugao, Ilocos Sur at 10:01 AM
Subscribe to: Post Comments (Atom)


text:
VIGAN CITY – Aggiddiat ti panangiladawan dagiti opisial ti konseho ditoy siudad iti situasion ti panagtakawan a maisaysayangkat iti siudad.
Naipuon daytoy iti imbaskag ni Konsehal Alfredo “Jun” Figuerres nga agraira ti panagtakaw iti siudad iti naudi a sessionda iti konseho.
Ngem sabali ti panagkita ni Vice Mayor Franz Ranches.
“No agraira, kunatayo, kasla general rule a kasta ti mapaspasamaken…. iti panagkitatayo, isolated cases a nairana laeng a nagsasaruno,” kinuna ni Ranches iti pannakipatpatang ti Tawid News Magasin kenkuana iti opisinana.
Iti met biang ni Konsehal Germie Goulart, no agraira a kuna, kayariganna iti situasion idi tiempo dagiti sakasaka.
Ngem impetteng ni Figuerres nga agraira ti panagtakawan iti siudad kas patalgedan dagiti kaso ti panagtakaw ditoy a naukkonna iti rekord ti polis.
Kaudian kadagitoy ti pannakatakaw ti barut ti koriente iti nagtengnga a dike ken pannakatakaw ti barut met laeng iti Plaza Burgos a mapapati a naisayangkat iti maymaysa a rabii.
Daytoy ti maikadua a pannakatakaw ti barut iti Govantes dike. Sakbayna, natakaw dagiti mula a rose iti dayta a lugar.
Awan pay ti maitudo a nangiwayat kadagiti nasao a panagtakaw.
Sabali laeng dagiti naireport a panagagaw kadagiti selpon ken panagtakaw kadagiti pagtagilakuan ken iti tiendaan publiko ken pannakatakaw dagiti motorsiklo uray naiparkingda iti matatao a lugar.
Indagadag ni Figuerres ti pannakapaayab ni COP Maximo Torricer tapno agreport iti konseho mainaig kadagiti panagtakaw iti siudad.
Ngem kinuna ni Ranches a “generally, ammotayo a very peaceful ti siudad ti Vigan, ket kas panangtedna iti benefit of the doubt iti imbaskag ni Figuerres, paayabanda ni Torricer tapno “umay mangilawlawag wenno mangted iti report iti peace and order situation iti siudad.”
Kinuna pay ni Ranches nga idi dinamagna iti city prosecutor’s office no agraira wenno ngimmato ti insidente ti panagtakaw iti siudad, insungbatda a “saan met a kasdiay a makaalarma ket no adda man, saan a daydiay kunatayo a panagraira.”
“Adda dagiti mabilbilang a kaso ngem saan met a makaalarma ta isolated cases pay laeng,” kinuna ti bise mayor.


text:
Pagsasao a Filipino
Ti Pagsasao a Filipino (sigud a maawagan iti Filipino) ket ti nailian a pagsasao ken maysa kadagiti opisial a pagsasao ti Filipinas (kaduana ti Ingles a nailungalong iti Batay-linteg ti Filipinas iti 1987. Ti Filipino, a maysa kameng dagiti Austronesio a pagsasao, ti pagaladagan a pagsasao iti Tagalog. Masansan a "Filipino" ti mayawag a nagan ti amin kadagiti agduduma a pagsasao iti Filipinas.
Nabangon ti National Language Institute idi Nobiembre 13, 1937, ket napili ti pagsasao a Tagalog kas pagbatayan ti maysa a baro a nailian a pagsasao. Idi 1961, naawagan daytoy a pagsasao iti Filipino, sa idi nabaliwan iti Filipino iti Batay-linteg ti Filipinas iti 1972.
Dagiti nagibasaran[urnosen | urnosen ti taudan]
- ^ Filipino iti Ethnologue (Maika-18 nga ed., 2015)
- ^ Resulta mula sa 2000 Census of Population and Housing: Educational Characteristics of the Filipinos, National Statistics Office, 18 Marso 2005
- ^ Hammarström, Harald; Forkel, Robert; Haspelmath, Martin, dagiti ed. (2017). "Filipino". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Mesopotamia
Ti Mesopotamia (manipud ti Taga-ugma a Griego: Meσoπotauίa: "[daga] a nagbaetan ti karkarayan"; Arabiko: بلاد الرافدين (bilād al-rāfidayn); Siriako: ܒܝܬ ܢܗܪܝܢ (beth nahrain): "daga ti karkarayan") ket isu ti nagan para iti lugara ti Tigris–Euprates a sistema ti karayan, nga isu tattan ti moderno nga aldaw nga Irak ken ti basbassit a pannakaibaga ti amianan a daya ti Siria, abagatan a daya ti Turkia ken dagiti babbabassit a paset ti abagatan a laud ti Iran.
Daytoy kaaduan a naipanpanunotan idiay Laud a kas ti duyan ti sibilisasion, ti Gambang a Panawen a Mesopotamia ketnairaman ti Sumer ken dagiti imperio ti Akadio, Babiloniko ken Asiriano, nga amin ket patneng ti teritorio ti moderno nga aldaw nga Irak. Iti Landok a Panawen, daytoy ket tinengtengngel idi dagiti imperio ti Neo-Asiriano ken Neo-Babiloniko. Dagiti patneng nga Sumerio ken Akadia (a mairaman dagiti Asiria ken Babiloniko) ket nagturturayda ti Mesopotamia manipud idi ununa ti naisursurat a pakasaritaan (c. 3100 BC) aginggana ti panakatnag ti Babilonia idi 539 BC, nga idi daytoy ket pinarukma baba ti Akemenida nga Imperio. Daytoy ket natnag kenni Alejandro ti Natan-ok idi 332 BC ken, kalpasan ti ipupusayna, daytoy ket nagbalin a paset ti Griego a Seleusida nga Imperio.
Idi agarup a 150 BC, ti Mesopotamia ket tinengtengngel idi babaen dagiti Partiano. Ti Mesopotamia ket nagbalin a lugar ti pakigubgubatan a nagbaetan dagiti Romano ken Partiano, nga add dagiti paset ti Mesopotamia a nabiit a tinengtengngel ti Romano. Idi AD 226, daytoy ket natnag kadagiti Sasanida a Persiano, ken nagtultuly a tinurturayan dagiti Persiano aginggana idi maika-7 a siglo nga Arabo nga Islamiko a panagrukma ti Sasanida nga Imperio. Adda dagiti bilang ti nangruna a neo Asiriano ken Kristiano a patneng nga estado ti Mesopotamian nga adda idi nagbaetan ti Umuna a siglo BC ken maika-3 a siglo AD, a mairaman ti Adiabene, Osroene ken Hatra.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Mesopotamia iti Wikimedia Commons


text:
VIGAN CITY – Boluntario a simmuko ti maysa a lalaki a nangpaltog iti kalugaranna sadiay Barangay Pantay Laud idi rabii ti Hunio 19.
Mismo a kinuyog da Barangay Chairwoman Marilyn Remolete ken dagiti kabagianna ni Jon Jon Donato Racaido, 20, awanan asawa, car washer, ken residente iti Barangay Pantay Laud idi simmuko daytoy iti polis kalpasan a pinaltoganna ni Crisanto Rabanal y Mendoza, 19, baro, salesman, ken lumugar met laeng iti nadakamat a barangay.
Naammuan a naipababaen iti operasion ni Crisanto Rabanal iti Gabriela Silang General Hospital, Vigan City ket naipababaen iti operasion.
Kas maibatay iti report, idi agarup 8:30 ti sardam ti Hunio 19, agpapatang da Crisanto ken gagayyemna iti balay ni Julius Rabanal y Rabuya, 21, awanan asawa, idi nagsardeng ti motorsiklo a minaneho ni Donato sa mapapati a pinangremanna dagiti agpapatang. Pimmanaw ti suspek kalpasanna.
Idi agarup 9:10 iti dayta met la a rabii, nagsubli ni Donato ket kinumprontar ni Julius. Mapapati a nagprobokar ni Donato a nagresulta iti panagdinnanogda.
Napagtalna dagiti dua ngem pinaputokan ni Donato ni Julius. Nagmintis ket naglemmeng ni Julius. Pinaltogan manen ni Donato ni Julius ngem nagmintis latta.
Pinagtalna ni Henrich Rabanal ti suspek ngem nagringgorda ketdi. Timmulong ni Crisanto a mangpatalna ken ni Donato ngem isu ketdi ti pinaltogan ti suspek sa naglibas a pimmanaw a nakasakay iti motorsiklona.
Nakarekobre dagiti inbestigador ti homemade caliber 22 nga awanan marka, nga addaan iti naiputok a cartridges ken uppat a bala iti cylinderna.
Naisubmite ti paltog iti Crime Laboratory Office para iti ballistic examination.
Simmuko met laeng ti suspek idi agarup 11:50 iti dayta met laeng a rabii.#


text:
ITI DANIW, ARTE WENNO IDEOLOHIA?
"Form and form alone. Poetic form produces meaning. Poetry is a form of art, not of ideology or religious belief..." kuna ni Konitsky, pasurot ni Jan Mukarobsky iti Russian Formalism.
Dakkel a debate agingga ita no ania ti panggep ti maysa a daniw. Ti maysa a mannaniw, kas pangarigan, ania ti panggepna nga agsurat iti daniw? Adu a teoria. Nagsusupadi. Nagparikut dagiti Pormalista idiay Russia idi 1920’s gapu iti reaksion dagiti Ruso kadagiti sursuratenda. Napudot idi ti debate sadiay gapu iti komunismo a nangrugi kada Karl Marx ken Lennin.
Ania ngamin ti sursuraten dagidi Pormalista? Eksperimentasion iti porma ken artistiko a panagdaniw. Ti "arte" ti ipangpangrunada, saan nga ideolohia wenno un-unnoy iti rikna. Isu a "formalism," kunada. Nababalawda iti kasta unay. Ania ti maitulong ti ar-arte no di makatulong iti social a pilosopia dagiti umili? kuna dagidi bimmusor kadakuada. Kapudotan idi ti panagsurat dagidi ideolohista a Marxismo kadagiti sinurat a politikal wenno pilosopikal. Awan lugar ti "ar-arte" idi a panawen sadiay Russia. Ta kunada: Ti makuna nga arte, diay adda mensahe wenno ideololhiana a sinurat! Maibellang koma ti gapuanan dagiti pormalista ta awan maitulongda iti pannakabalbaliw ti sosiedad!
Nawara dagidi pormalista ti Russia idi arinunos ti 40’s ket nagkallautangda iti Amerika. Sadiay a rimmangpaya ti obra-maestra dagidi Pormalista nga isuda itan dagiti estrakturalista (structuralist) ken postmodernista (postmodernist) a di mamati iti tradisional a kombension ti panagsurat. Saludsod: kasano’t kasasaad ti Structural Formalism ditoy Pilipinas? Saan nga epektibo ti pormalismo nangruna kadagiti Ilokano. Kas kuna ni Apo Rey Duque ken Jimmy Agpalo Jr, "pasig nga un-unnoy, angot-simbaan, ken ideolohia" ti ad-adda a pampanunoten dagiti mannurat. Adayo ngarud ti pampanunotda iti eksperimentasion iti porma. Wenno "formal eksperimentation," kas kunami iti akademia. Kayatna a sawen, agsurat ti maysa a mannurat, tapno ipakitana no ania ti makunkuna a "napintas" babaen ti artistiko a pamuspusan. Kitaenyo, agsurat ti masya a mannaniw ta ipakitana no "ania ti napintas nga arte" ket saan a no "ania ti pammati wenno ideolohiana." Asus, dakkel la ketdi a debate daytoy. Kuna dagiti dadduma, "masapul nga agtipon ti arte ken mensahe wenno idelohia." Ngem saan a mabalin daytoy. Ta rumingbawto latta ti maysa: no saan a ti naidumduma nga arte ti maipangruna ti mannurat, isu ti idelohia wenno mensahe. Kas iti kunada: ditay mabalin ti agserbi iti dua a dios. Maysanto latta kadakuada ti maipangruna ti mannurat. No saan nga agbalin a mensahero, agbalin nga artista.
Iti paliiwmi kadagiti mannaniw iti Iluko, nabaybay-anda ti makunkuna nga experimental poesy. No maisuratda it kayatda a mensahe (pammati, ideolohia, wenno luksaw), huston. Didan pakaseknan no ania a porma-poetika (poetic form) ti aramatenda. Iti kasta, no awan eksperimentasion iti estraktura ti daniw, awan ngarud ti makuna a daniw no di diay mensahe wenno pammati a kayat ti autor nga ibaga. Daytoy ti kadaanan a dogma-poetika (poetic dogma). Kas maysa a met a mannaniw iti Iluko, daytoy ti kayatmi a rippuogen! dimi man maaramid daytoy iti bukodmi a daniw, tumulongkami kadagiti mamati iti postmodernismo a panagpampanunot iti arte tapno dumur-as koma dagiti agtutubo a mannaniw ita a panawen.
Ne, apayen ta kastoykami? Wen, ta ti pakaseknanmi, kas mannaniw a Pilipino, saan a ti politika, kultura, wenno relihion. Ania ngarud? Maseknankami iti pannakaudi ti daniw-Ilokano no idilig kadagiti obra-maestra dagiti progresibo a nasion! Awan ti orihinal a panagdaniw dagiti nagadu a mannaniw nga Ilokano ita a panawen! Iti agdama, agpapadatayo a nakalubnak iti tradisional ken nabanglesen a sistema ti panagdaniw!
Panawen koman tapno ipangruna ni mannaniw nga Ilokano a biruken ti orihinal a panagdaniwna. Ket no pasig a pammati ken politika ti adda iti ulotayo, malipatantayo ti makunkuna nga "artistic form" iti daniw. Nauditayon. Kas kuna ni J. K. Brien, kiritko iti Pransia, " Only the Chinese has original poesy in Asia..." #
(The Valley Journal - Setiembre 6-12, 2005)
The Editor's Side ni John B. Buhay)


text:
SINAIT, Ilocos Sur – Maysa kadagiti suspek a nagtakaw iti maysa a puesto iti tiendaan publiko ditoy nga ili ti imbisto ti footage ti Close Circuit Television camera a nainstolar ditoy.
Iti panagimbestiga dagiti polis, simrek dagiti suspek iti stall ni Jham Ambolo y Pangali, 38, naasawaan, natibo iti Maraui City, Mindanao ken agdama nga agnaed iti Brgy Rang-ay, Sinait, Ilocos Sur idi agarup 12:20 ti malem.
Iti dayta a kanito, ni laeng Nor Jannah Ambolo y Pangali, 8, anak ti negosiante ti agbambantay iti puestoda.
Segun iti footage ti CCTV camera, maysa kadagiti lalaki ti nangsikuat iti P3,200.00 a naikabil iti de-sarming a kabinet idinto a serserbian ti ubing ti kaduana a nagpammarang a kustomer.
Ngem saan pay a nabigbig dagiti dua a suspek a mapapati a kameng ti Salisi Gang gapu iti inwayatda a modus operandi.#


text:
Tattao a Tagalog
Dagiti Tagalog ket ti kadakkelan nga grupo ti etniko iti Filipinas. Ti nagan a "Tagalog" ket nagtaud iti balikas a taga-ilog a kayatna a sawen "tattao a taga-karayan."
Dagiti met laeng Tagalog ti kasaknapan iti Filipinas, isuda ti mayoridad kadagiti probinsia ti Batangas, Cavite, Bulacan, Laguna, Bataan, Quezon, Camarines Norte, Marinduque, ken Rizal. Adu met ti populasion ti Tagalog kadagiti probisia ti Nueva Ecija, Tarlac, Aurora, Zambales, Oriental Mindoro, ken ti Metro Manila. Ti mabigbig nga orihinal a taeng wenno lugar dagiti Tagalog ket ti probinsia ti Batangas.


text:
Pagsasao a Bikol ti Pandan
Ti Bikol ti Pandan, wenno Bikolano ti Akin-amianan a Catanduanes, ket maysa kadagiti tallo a grupo ti Sasao a Bikol. Daytoy ket naisasao idiay Pandan ken akin-amianan a daya a paset ti Catanduanes.
Dagiti nagibasaran[urnosen | urnosen ti taudan]
- ^ Bikol ti Pandan iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Northern Catanduanes Bicolano". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
AGPAPADA dagiti Pilipino nga agbaybayad iti buis ken adu dagiti paggastosanda, ngem apay a maudi unayen dagiti agtatrabaho iti pribado a sektor iti pannakaingato ti sueldo ken pannakaipaay dagiti benepisio no maidilig kadagiti agserserbi iti gobierno?
Dayta ti sentimiento dagiti adu nga agserserbi iti pribado a sektor a kaaduanna ket bassit dagiti matgedan ken benepisio nga aw-awatenda no maikompara kadagiti opisial ken regular nga agpapaay iti gobierno nangruna dagiti nabutosan nga opisial ken agserserbi kadagiti dadakkel a Government Owned and Controlled Corporations, ken dagiti unipormado nga agserserbi iti Philippine National Police ken Armed Forces of the Philippines.
Saan a masinunuo ti kadakkel ti sueldo ken kaadu ti benepisio dagiti dadduma nga opisial ti gobierno nangruna kadagiti nangato ti saadna nga agpapaay kadagiti GOCC. Uray no addan “Salary Standardization” ken adda kaibatogan a “Salary Grade” ti amin nga agserserbi ti gobierno agraman ni Presidente Rodrigo Duterte agpababa ta adu dagiti nalimed a perks wenno pribilehio a sagsagrapenda a saan a mairakrakurak iti publiko.
Rinuk-atanen ti Department of Budget Management ti P32.84 billion a pondo para iti 14th month pay bonus a katukad ti basic salary ken P5,000 cash gift kadagiti agarup 1.38 million nga agserserbi iti gobierno iti saan a nasapsapa ngem idi Nobiembre 15, 2017. Immunan a naawat dagiti agpapaay ti gobierno ti 13th month pay-da idi Mayo sakbay ti panangrugi ti klase kadagiti pagadalan kas tulong kadagiti adda pagbasaenna.
Adayo pay ti Paskua ngem umawaten dagiti taga-gobierno kadagiti bonusda. Inton masanguanan ti Paskua, addanto pay dagiti ahensia ken GOCC a mangipaay iti sabali nga insentibo kadagiti personnel-da.
Awan ti dakesna no maipaayan ti nangato a sueldo ken benepisio dagiti agserserbi iti gobierno nangruna koma no dagiti nababa ti saadna ta kasapulanda met dayta tapno maisakad ken maipaayanda iti nasaysayaat a kasasaad dagiti pamiliada. Ngem sadino ti pagtaudan ti pondo ti gobierno? Saan kadi nga iti buis dagiti umili? Saan ngarud koma a dagiti agbaybayad iti buis ket agpapadada met a mabenepisiaran no ania man ti pagsayaatan nga ipaay ti gobierno?
Adda dagiti opisial ken agserserbi iti gobierno ti agkuna a nababa ti sueldoda ken limitado ti benepisioda, isu a mapilitanda nga agaramid iti maikaniwas iti linteg kas ti panagkusit, panagkunniber ken kurapsion. Sabali pay dagiti adda pakainaiganna kadagiti krimen ken illegal nga aktibidad.
Nababa kano ti sueldo ken bassit ti benepisioda ken saan nga umanay a pangsuportada iti pamiliada. Dayta ti rason dagiti sumagmamano a polis a nainanaig kadagiti illegal nga aramid kas ti illegal drug trade, kidnap-for-ransom, carnapping ken dadduma pay a krimen. Ngem nababa kadi ti total monthly compensation nga agaup P20,000 para iti Police Officer I wenno kababaan a polis? Adu ketdi dagiti bisio ken kapritsoda isu a saanda a mayanay ti sueldoda.
Impasingkeden ni Presidente Duterte ti pannakadoble ti sueldo dagiti polis ken soldado nga addaan iti nababbaba a rangko. Pinatalgedan metten ni DBM Secretary Benjamin Diokno nga addan pangalaanda iti pondo para ti pannakaingato ti sueldoda. Maisarsarunonto metten ti pannakaingato ti sueldo dagiti agserserbi kadagiti unipormado ken naarmasan nga ahensia ti gobierno. Apay ngata a maipangpangruna dagitoy nga armado nga agpapaay iti gobierno?
Iti pakaseknan met dagiti agserserbi iti pribado a sektor nga ad-aduda nga amang ngem dagiti agserserbi iti gobierno, nakakaasi ti kasasaadda ta kaaduanna kadakuada ti mangibenbennat ti bassit a masapulanda, ken agan-anus kadagiti benepisio a maipapaay kadakuada.
Pudno a nasayaat met ti sueldo ken adu dagiti benepisio dagiti nangato ti saadna nga agpapaay kadagiti pribado a kompania nangruna kadagiti dadakkel wenno multi-national a korporasion, ngem sumagmamanoda laeng no maidilig kadagiti minilion nga ordinario a mangmangged nga umaw-awat iti nababa a sueldo ken limitado a benepisio.
Adu kadagiti agpapaay kadagiti pribado a kompania ti umaw-awat iti sueldo a nababbaba pay ngem ti minimum wage nga intuyang ti Department of Labor and Employment. Adu kadakuada dagiti awanan ti benepisio kas ti pannakaimiembroda iti Philippine Health Insurance tapno adda met koma pagsammakedanda no agsakitda ken dagiti kameng ti pamiliada. Adu pay laeng dagiti saan a miembro ti PAG-IBIG ken Social Security System tapno nataltalgedto met koma ti masakbayanda inton agretiro ken agsalogen ti pigsada.
Iti laksid ti kari ni Duterte idi panawen ti kampania a pasayaatenna ti kasasaad dagiti mangmangged iti pribado a sektor, agtultuloy met latta ti contractualization ken panagdalan iti on the job training iti nakurang a lima a bulan tapno dagiti mangmangged kadagiti pribado a kompania ket saanda a maikkan iti umno a sueldo ken dagiti benepisio nga inyetnag ti linteg. Ngem ania ti ar-aramiden ti DOLE kadagiti aglabsing iti Labor Code nga anti-labor practices nga isaysayangkat dagiti dadduma a pribado a kompania?
Ayannan ti kari ni Duterte idi panawen ti kampania a mangpasayaat ti kasasaad dagiti amin a mangmangged? Saan laeng koma a dagiti agserserbi iti gobierno nangruna dagiti polis ken soldado ti ipampamaysana a pasayaaten ti kasasaadda yantangay nangaton ti sueldo ken adun dagiti benepisioda.
Idi idadateng ti Paskua, kabayatan nga agragrag-o dagiti agpapaay iti gobierno gapu kadagiti nayon a benepisio ken bonus, adu a mangmangged iti pribado a sektor dagiti bassit wenno awanan iti 13th month pay wenno cash gift nga awatenda. Kasakitan, adunto kadagiti contractual a mangmangged dagiti maawanan iti trabaho no aggibusen dagiti kontratada. (Eden A. Alviar)
EDITORIAL: Agpapada a Sueldo ken Benepisio Dagiti Mangmangged
AGPAPADA dagiti Pilipino nga agbaybayad iti buis ken adu dagiti paggastosanda, ngem apay a maudi unayen dagiti agtatrabaho iti pribado a sektor iti pannakaingato ti sueldo ken pannakaipaay dagiti benepisio no maidilig kadagiti agserserbi iti gobierno?


text:
CAMP BGEN OSCAR M FLORENDO – Tallon a miembro ti partisan armed groups ken criminal groups ken dua a wanted persons ti naaresto manipud itatapog ti Enero daytoy a tawen, daytoy ti impakaammo ti police regional director itay nabiit.
Kinuna ni Police Chief Supt. Ricardo C. Marquez, police regional office 1 director, a maysa a kameng ti PAGs, 2 a miembro ti criminal groups, ken 2 wanted persons ti tiniliw ti Regional Intelligence Division (RID) ken Regional Special Operations Task Group (RSOTG) Ilocos Sur kas paset iti nainget nga isaysayangkat ti kapolisan a Secure and Fair Elections (SAFE) 2013.
Kinuna ni Marquez nga 6 a PAGs members ken 7 a miembro ti CGs ti simmuko, ken agdagupen iti 22 dagiti armas a nakumpiska kadagiti insayangkat ti kapolisan a search warrants, boluntario a naisuko ken iti panagresponde dagiti polis.
Impakaammo pay ni Marquez nga idi Pebrero 21, inaresto dagiti nagtipon nga elemento ti Regional Special Operations Task Group (RSOTG) for Ilocos Sur, CIDT ken PIB Ilocos Sur sadiay Cabugao, Ilocos Sur ni Jofel Reton, mapapati a miembro ti Sinco Group, manipud iti Barangay Turod Patac, Cabugao, Ilocos Sur babaen ti bileg ti search warrant nga inyisio ni Judge Nida Alejandro ti RTC Branch 20, Vigan City.
Nakumpiska manipud ken ni Reton ti maysa a hand grenade.
Naipilan ti kaso nga illegal a panagikut iti eksplosibo maikontra ken ni Reton.
Kabayatanna, iti daytoy met laeng a petsa, tallo a mapapati a miembro ti Patron Group a pakaibilangan da Dionisio Patron, Ernesto Patron ken Rosendo Pilar ti boluntario a simmuko iti Ilocos Sur PPO babaen ti tulong ni Bantay Vice Mayor Floro Peredo.
Karaman nga insuko ti grupo ti maysa a homemade 12 gauge shotgun, homemade caliber .22 revolver ken homemade pistolized 7.62.
Kinuna ni Police Supt. Sterling Raymund P. Blanco, hepe ti RID, a nupay simmuko dagiti miembro ti Patron Group, nainget latta a monitoren ti RSOTG Ilocos Sur ken RID ti nasao a grupo.#


text:
CANDON CITY – False alarm ti nagwaras a damag a natay gapu iti dengue virus ti maysa nga ubing iti barangay Darapidap.
Daytoy ti impakaammo ni Angie Rubang, agdama a sanitary inspector ti City Health Office kabayatan ti pannakiuman-uman kenkuana ti DZTP Radio Tirad Pass itay nabiit.
“Kinaagpaysona, naalarmakami idi nadamagmi nga adda kano natay gapu iti dengue iti Darapidap ngem iti panagsukisokmi, saan gayam a dengue ti puon ti nakatayan daytoy nga ubing no di meningitis,” panangilawlawag ni Rubang bayat iti interbio kenkuana.
Indagadag ni Rubang ti saan koma a panagalarma dagiti residente iti baet nga adu dagiti kaso ti dengue iti daytoy a siudad gapu ta isaysayangkat ti opisinana ti agtultuloy a panagmonitorda iti daytoy a sakit.
Iti agdama, addan 56 a kaso ti dengue iti daytoy a lugar idinto a 5 pay ti maob-obserba. Nupay kasta, kinuna ni Rubang nga awan met ti nakaro kadagiti nasao a kaso.
Kinuna ni Rubang a tapno maliklikan ti panagraira ti sakit a dengue, agtultuloy met ti panagpasuyok kadagiti pagadalan ken pagtaengan, agraman ti panangipaay iti residuals ken ti panagdaldalus dagiti bumarangay iti pagtaengan ken iti aglawlawda.
“Daytoy pay laeng ti kapintasan a wagas a panangpaksiat iti lamok,” kinuna ni Rubang.


text:
Paoay, Ilocos Norte
Ti Paoay ket maysa a maikapat a klase nga ili iti probinsia ti Ilocos Norte iti Filipinas.
Dagiti baranggay[urnosen | urnosen ti taudan]
Ti Paoay ket nabennebenneg iti 31 a barbaranggay.[2]
- Bacsil
- Cabagoan
- Cabangaran
- Callaguip
- Cayubog
- Dolores
- Laoa
- Masintoc
- Monte
- Mumulaan
- Nagbacalan
- Nalasin
- Nanguyudan
- Oaig-Upay-Abulao
- Pambaran
- Pannaratan (Poblacion)
- Paratong
- Pasil
- Salbang (Poblacion)
- San Agustin
- San Blas (Poblacion)
- San Juan
- San Pedro
- San Roque (Poblacion)
- Sangladan Poblacion (Nalbuan)
- Santa Rita (Poblacion)
- Sideg
- Suba
- Sungadan
- Surgui
- Veronica
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Norte". Datos ti Populasion ti Ili. Dibision ti Panagsukisok ti LWUA. Naala idi 27 Hunio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SAN JUAN, La Union – Aganay a 160 kilos nga ikan a nabungbongan ti kinumpiska dagiti polis ditoy idi parbangon ti Marso 25.
Segun iti report, pinasardeng dagiti polis iti checkpoint ti maysa a truck a minaneho ti maysa a Maximo Petalbeno, 46, ken taga-Barangay Poro, Magsingal, Ilocos Sur idi agarup alas dos ti parbangon ti nadakamat a petsa kalpasan a nakaawatda iti report a nagkarga daytoy iti nabungbongan nga ikan.
Kinumpiska dagiti polis dagiti karga ti truck a binaniera a lames kalpasan a pinatalgedan ti fish examiner a nabungbongan dagitoy.
Napalubosan met laeng ti akinkukua kadagiti lames a nainaganan Rose Reyes, 47, naasawaan, ken residente iti Barangay Poro, Magsingal, Ilocos Sur, kalpasan a napagmulta.
Naiwaras dagiti nakumpiska a lames kadagiti pasdek-kaasi ditoy nga ili.#


text:
Lav Diaz
Ni Lavrente Indico Diaz (naiyanak idi Disiembre 30, 1958) ket Filipino a nawaya nga agpatpataud iti pelikula. Isu ket ammo a kas maysa kadagiti kangrunaan a kameng ti tignay ti nabuntog a sinema, ken nakaaramiden kadagiti nadumaduma a kaatiddogan a naratibo a pelikula. Uray no isu ket agar-aramiden kadagiti pelikula manipud kadagiti tawen ti 1990, ni Diaz ket saan a nakaawis iti pannakadlaw iti publiko iti ruar ti Filipinas ken ti piesta ti pelikula aginggana idi naipablaak ti pelikulana iti Norte, the End of History idi 2013.
Dagiti nagibasaran[urnosen | urnosen ti taudan]
- ^ Internet Movie Database, panangilasin ti IMDb nm0225010, naala idi Oktubre 15, 2015, Q37312 ti Wikidata
Dagiti akinruar a silpo[urnosen | urnosen ti taudan]
Midia a mainaig kenni Lav Diaz iti Wikimedia Commons


text:
Baybay Bohai
Ti Baybay Bohai, ammo pay a kas ti Golpo Bohai, Bohai, wenno Bo Hai (渤海, lit. Babay-Bo), ket ti akin-uneg unay a golpo iti Baybay Duyaw iti aplaya ti Akin-amianan a daya ken Amianan a Tsina. Daytoy ket agarup a 78,000 km2 (30,116 sq. mi) iti kalawa ken iti kaasidegna iti Beijing, ti kapitolio ti Tsina, ket mangaramid iti daytoy ti maysa kadagiti kasingangaran a paglasatan ti baybay iti lubong
Dagiti linaon
Pakasaritaan[urnosen | urnosen ti taudan]
Manipud idi maika-20 a siglo, Bohai ket masansan idi a tinawtawagan iti Golpo ti Chihli (直隸海灣 Zhílì Hǎiwān) wenno ti Golpo ti Pechihli wenno Pechili (北直隸海灣 Běizhílì Hǎiwān). Ti Zhili ken Beizhili ket historiko idi dagitoy a probinsia iti lugar a mangpalikmut ti Beijing.
Heograpia[urnosen | urnosen ti taudan]
Ti Baybay Bohai ket bineddengan babaen ti kawar ti Is-isla Changshan iti pagbaetan ti Liaodong ken Peninsula Shandong. Daytoy ket nagbalinen a maysa kadagiti kasingangaran a dalan kadagiti napalabas a panawen. Adda dagiti tallo a nangruna a luek iti uneg ti Baybay Bohai: ti Luek Laizhou iti abagatan, ti Luek Liaodong iti amianan, ken ti Luek Bohai iti laud. Iti akindaya unay a patingga ti Baybay Bohai, iti pagbaetan ti akin-abagatan unay a patingga ti Peninsula Liaodong ken ti akin-amianan unay a patingga ti Peninsula Shandong, ket ti Lingsat Bohai (渤海海峡). Adda met dagiti bassit a karayan a sumsumrek iti golpo a mairaman ti karayan Duyaw, Hai, Liao, ken Karayan Luan. Adda met dagiti bassit a nangruna a reserba ti lana iti asideg ti golpo, a mairaman ti Shengli Field. Dagiti nangruna a grupo ti is-isla iti golpo ket mairaman ti Is-isla Changshan (长山列岛), Isla Changxing (长兴岛), ken Isla Xizhong (西中岛). Dagiti probinsia ti Tsina nga addaan iti aplaya iti Baybay Bohai, manipud iti abagatan, nga agpakanawan ket ti Shandong, Hebei, Tianjin, ti manen Hebei, ken Liaoning.
Dagiti nangruna a puerto[urnosen | urnosen ti taudan]
Adda dagiti lima a nangruna a puerto iti igid ti Baybay Bohai, nga adda kadagiti mapataud iti agarup a 100 a riwriw a tonelada:
- Puerto ti Yingkou (营口港)
- Puerto Qinhuangdao (秦皇岛港)
- Puerto ti Tangshan Jingtang (京唐港)
- Puerto ti Tangshan Caofeidian (曹妃甸港)
- Tianjin Port (天津港)
- Puerto ti Huanghua (黄骅港)
Ti Caofeidian ken Jingtang ket kadawyan dagitoy a matrato a kas maysa a puerto para kadagiti panggep ti estadistika. Dagiti puerto ti Dalian ken Yantai ket tradisional pay dagitoy a naikeddeng a kas parte ti ngarab ti Bohai, urayno iti nainget a panangibaga dagitoy ket mabirukan iti ruar dagiti patingga ti baybay. Ti Puerto ti Longkou ket nakaabot kadagiti 70 a riwriw tonelada iti awit idi 2013, ken manamnama a makaabot iti marka iti 100 a riwriw iti masakbayan.[1]
Dagiti nagruna a siudad iti igid ti aplaya ti Baybay Bohai[urnosen | urnosen ti taudan]
- Tianjin
- Dalian, Liaoning
- Qinhuangdao, Hebei
- Yantai, Shandong
- Longkou, Shandong
- Penglai, Shandong
- Weihai, Shandong
- Weifang, Shandong
- Laizhou, Shandong
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Baybay Bohai iti Wikimedia Commons


text:
Ni Salvador A. Espejo
(Maikatlo a paset)
Nabara nga isyo ti gun control ditoy pagilian no adda mapasamak a nadamsak a pammapatay a pakainbolbaran ti nabileg a tao wenno nagbalin a biktima ti maysa a responsable nga umili kas dagiti kameng ti media. Adun dagiti kameng ti media ti biktima ti kinadamsak a paltog ti kangrunaan a nangkeltay iti biagda.
Kinapudnona, dakkel a mantsa ti pagilian ti pannakabirngasna a maysa kadagiti kapeggadan a pagilian para kadagiti agiwarwarnak.
Nawatiwaten ti listaan dagiti agiwarwarnak a napapatay ditoy pagilian babaen ti paltog. Kaadduanna kadagitoy a pammapatay ti work-oriented.
Adu metten dagiti hues ken agtrabtrabaho iti hudikaria ti nagudas babaen ti paltog. Ti kaso nga ig-iggaman ti hues ti kangrunaan a motibo ti pannakagudasna.
Ti pannakaisayangkat ti pannakapapatayda ti mangipaneknek a natured unayen dagiti perpetrators a mangisayangkat iti krimen.
Adda metten dagiti naidarum ngem kaadduanna a naginad ti panagdur-as ti kaso iti korte.
Alaentayo laengen a pagarigan ti Maguindanao massacre. Agingga ita ket awan pay ti ania a nagdur-asan ti kaso agsipud kadagiti pannakaisanudsanudna ken teknikalidad a pakataktakan ti panaggunayna. Dakkel ti posibilidadna a maungpotton ni Pres. Benigno Aquino III ti panagtakemna ngem saan pay nga agbanag ti kaso.
Iti Kapihan sa Manila a naangay iti Diamond Hotel idi napan a tawen, nadakamat a ti Pilipinas ti kangatuan iti gun-related violence iti sangalubongan. Maikadua laeng ti United States. Pinataud daytoy ti Maguindanao massacre a nakatayan ti 58 a tattao a pakairamanan ti nasurok a 32 a journalists a naisurot iti komboy.
Maysa nga opisial ti polis ti nagkuna a ngumato ti bilang dagiti biktima ti kinadamsak, kangrunaan ti paltog tunggal adda maangay nga eleksion iti pagilian.
Dakkel unay ti ngimmatuan ti ranggo ti Pilipinas ta idi 2009, segun iti The International Action Network on Small Arms (IANSA), maysa a non-government organization, maikasangapulo ti pagiliantayo iti listaan dagiti nasion iti sangalubongan nga addaan iti kangatuan bilang ti pammapatay a nakainbolbaran ti paltog.
Ti laeng Pilipinas ti kakaisuna a pagilian iti Asia a nairaman iti kangatuan a 20 a pagilian iti nasao a listaan.
Kinuna met ni Chief Supt. Reynaldo Rafal nga iti pagilian, iti mapattapatta a dua a million a revolvers, pistols, shotguns ken assault rifles, nasurok a kagudua ti saan a rehistrado ken illegal.
Idi 2009 daytoy a datos ket mapattapatta nga ad-adu itan ti bilang dagiti illegal nga armas iti ikut dagiti saan a rumbeng nga agtagikua iti daytoy.
Segun pay ken ni Rafal, aganay a 70 porsiento dagiti babassit a paltog ti adda iti ima dagiti sibilian idinto nga aganay a 80 porsiento dagiti illegal nga armas ti masarakan kadagiti nariribuk a probinsia iti Mindanao a pakaibilangan ti Basilan, Jolo ken Tawi-tawi.
Kinuna pay ni Rafal nga iti dadduma a komunidad iti Mindanao, kadawyan laengen a nakadispley dagiti armas nga iggem dagiti tattao.
No apay a maipalpalubos daytoy iti maysa a pagilian a Katoliko ken managbuteng iti Dios ti narigat a maawatan.
Kas iti Maguindanao, ginasgasut dagiti nasukalan ken nakali nga armas a mapapati nga indulin ti dadaulo dagiti akusado iti masaker. Adu dagiti alegasion iti pannakapaadda dagitoy nga armas nga inaramat dagiti Ampatuan a pinangtaginayon ti bilegda iti politika, kas iti pannakaaramat ti pondo a maipaay koma iti probinsia, ken pannakaismagel dagitoy nga armas manipud iti kabangibang a pagilian.
Akuen man wenno saan dagiti agtuturaytayo ken uray ti kapolisan, napigsa a negosio ti panagipuslit iti armas, aglalo iti Mindanao.
Mapapati a nagtaud dagiti armas dagiti sumagmamano nga armado a grupo iti Mindanao a pakaibilangan ti MILF ken Abu Sayyaf Group (ASG) manipud iti Afghanistan babaen ti pondo ni Osama bin Laden. Maysa pay a nagtaudan dagiti armas ti pagilian a Lebanon, segun iti panagmonitor ti intelehensia ti militar. Ngem kas ninamnama, pinaglibakan dagitoy a grupo ti alegasion. No patien ti MILF, isun ti mangparpartuat kadagiti bukodna nga armas.
Adda pay report a nagtaud dagiti pondo a naigatang kadagiti armas manipud kadagiti Muslim iti ganggannaet a pagilian a para koma iti sosio-kultural nga aktibidad.
Ngem ti saludsod: apay a kasla awan ti gaway ti turay, nangruna ti kapolisan iti panagraira dagiti paltog iti pagilian?
(Adda tuloyna)


text:
VIGAN CITY – Maysa a nagretiro nga opisial ti Department of Education ti napili a pakaiyawatan ti posthumous award iti pannakaselebrar ti panagkasangay ni nag-Presidente Elpidio Quirino idi Nobiembre 16 ditoy.
Naited ti Pres. Elpidio Quirino Distinguish Medal of Public Service posthumous award ken daydi DepEd Assistant Schools Division Superintendent Natividad P. Buenavista iti simple a programa a naangay iti sanguanan ti monumento daydi Apo Pidiong iti dayaen ti provincial capitol.
Ti kabsatna, ni retired RTC Judge Arturo Buenavista, ti nangawat iti pammadayaw.
Nabigbig daydi nagawan a nagisuro iti Vigan Central School, nagbalin a prinsipal, district supervisor, division supervisor, sa assistant schools division superintendent gapu iti nagapuananna iti tay-ak ti edukasion a pakairamanan ti panangputarna iti lyrics ti Ilocos Sur Hymn a makankanta bayat ti flag ceremony ken no adda pasken ken programa ditoy probinsia.
Daydi DepEd Music Supervisor Anselmo Pelayre ti kompositor iti Ilocos Sur Hymn.#


text:
Modulo:Mapa ti lokasion/datos/Pransia Île-de-France
Ti Modulo:Mapa ti lokasion/datos/Pransia Île-de-France ket panangipalawag ti mapa ti lokasion nga inus-usar a panangituon iti maysa a proyeksion nga ekuirektanggular a mapa ti Île-de-France (rehion). Dagiti panangimarka ket naikabil babaen dagiti nagsasabtan ti latitud ken longitud iti kasisigud a mapa wenno ti kapada a ladawan ti mapa.
Panagusar
Dagitoy a panangipalawag ket inus-usar babaen dagiti sumaganad a plantilia no maawagan iti parametro ti "Pransia Île-de-France":
{{Mapa ti lokasion | Pransia Île-de-France | ...}}
{{Mapa ti lokasion adu | Pransia Île-de-France | ...}}
{{Mapa ti lokasion+ | Pransia Île-de-France | ...}}
{{Mapa ti lokasion~ | Pransia Île-de-France | ...}}
Panangipalawag ti mapa
name = Île-de-France (rehion)
- Nagan nga inus-usar iti kasisigud a kapsion ti mapa
image = Ile-de-France region location map.svg
- Ti kasisigud a ladawan ti mapa, nga awan iti "Image:" , "File:" wenno "Papeles:"
image1 = Ile-de-France region relief location map.jpg
- Ti maysa nga alternatibo a ladawan ti mapa, kadawyan a relief a mapa, ken mabalin a maiparang babaen dagiti parametro ti relief wenno AlternativeMap
top = 49.275
- Latitud iti ngato nga igid ti mapa, iti grado desimal
bottom = 48.075
- Latitud iti baba nga igid ti mapa, iti grado desimal
left = 1.375
- Longitud iti kanigid nga igid ti mapa, iti grado desimal
right = 3.625
- Longitud iti kanawan nga igid ti mapa, iti grado desimal
Alternatibo a mapa
Dagiti plantilia ti {{Mapa ti lokasion}}, {{Mapa ti lokasion adu}}, ken {{Mapa ti lokasion+}} ket addaanda kadagiti parametro a mangibaga iti maysa nga alternatibo a ladawan ti mapa. Ti mapa a naiparang a kas ladawan1 ket mabalin a mausar dagiti parametro ti relief wenno AlternativeMap. Dagiti pagarigan ket mabalin a mabirukan dita baba wenno iti sumagand:
- Plantilia:Mapa ti lokasion#Parametro ti Relief
- Plantilia:Mapa ti lokasion+/relief
- Plantilia:Mapa ti lokasion#Parametro ti AlternativeMap
- Plantilia:Mapa ti lokasion+/AlternativeMap
Presision
Longitud: manipud iti Laud aginggana iti Daya daytoy a panangipalawag ti mapa ket sakupenna ti 2.25 dagiti grado.
- Iti ladawan nga agakaba kadagiti 200 a piksel, a daytoy ket 0.0113 kadagiti grado tunggal maysa a piksel.
- Iti ladawan nga agakaba kadagiti 1000 a piksel, a daytoy ket 0.0023 kadagiti grado tunggal maysa a piksel.
Latitud: manipud iti Amianan aginggana ti Abagatan daytoy a panangipalawag ti mapa ket sakupenna ti 1.2 kadagiti grado tunggal maysa a piksel.
- Iti ladawan nga agtayag kadagiti 200 a piksel, a daytoy ket 0.006 kadagiti grado tunggal maysa a piksel.
- Iti ladawan nga agtayag kadagiti 1000 a piksel, a daytoy ket 0.0012 kadagiti grado tunggal maysa a piksel.
Kitaen pay
- Dagiti plantilia ti mapa ti lokasion
- Plantilia:Mapa ti lokasion, agiparang ti maysa a marka ken etiketa nga agus-usar ti latitud ken longitud
- Plantilia:Mapa ti lokasion adu, agiparang kadagiti marka ken etiketa aginggana iti siam
- Plantilia:Mapa ti lokasion+, agiparang ti awan patinggana a bilang dagiti marka ken etiketa
- Panagpartuat kadagiti baro a panangipalawag ti mapa
- Plantilia:Mapa ti lokasion/panagpartuat kadagiti baro a panangipalawag ti mapa, pakaammo para iti panagpartuat kadagiti baro a modulo ti panangipalawag ti mapa
return {
name = 'Île-de-France (rehion)',
top = 49.275,
bottom = 48.075,
left = 1.375,
right = 3.625,
image = 'Ile-de-France region location map.svg',
image1 = 'Ile-de-France region relief location map.jpg'
}


text:
Iti Oktubre 28, 2016, nagturong ti grupoda iti Munisipio ket binisitada ti Opisina ni Mayor Josh Edward S. Cobangbang ken nakigrupoda para iti piktorial kadagiti Opisiales ti Ili nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Atty. Bryan Jett S. Pano ken ni SBM Josefina S. Vallejo ket timmulongda a nagiwaras ti kendi ken dadduma pay a naisagut kadagiti ubbing.
Daytoy nga aktibidad ket paset ti programa ti STAC-Cabugao a mangnayon ti “exposure” kadagiti ubbing nga adda an-annayenna tapno manayonan ti panagtalekda iti bagida ken kabaelanda.
Nakikaysa met kadaytoy nga aktibidad da MSWD Officer Mrs. Lydia S. Gazmen; Municipal Engineer Crescencio Marcos C. Formoso ken ni Municipal Accountant Anna Lyn Siababa. # (Web In-Action)


text:
TAPNO nasamay ti pannakikomunikasion, pannakitungtong, panangited iti mensahe ken panangawat iti mensahe, nasken nga adda dagitoy a ramen wenno kaadduan kadagitoy a ramen tapno magun-od ti napudpudno a kaipapanan ti komunikasion.
1) Addaan iti panggep ken nalawag a rason no apay a kasapulan ti panagsisinnukat iti mensahe wenno no apay a nasken a maisakab ti pannakikomunikasion.
Panggep, kunada man iti kastoy. Addaan iti nalawag a panggep iti pannakikomunikasion.
Serioso dayta a panggep tapno iti kasta magun-odan met laeng ti umiso ken kapkapnekan a feedback wenno sungbat.
No maminsan, mapasamak ti panagkinnomunikasion ti dua wenno ad-adu pay a tao iti inda panagsabat. Anansata, asalto a napasamak daytoy a panagsinnabat. Iti sibilisado a gimong, adda latta panangited iti respeto no di man naingayyeman a pannakikomunikasion, berbal man a kas iti "Hi!" "Hello!" with matching appear and kidday dagiti dadduma. Kasapulan ngarud ti naserioso a pannakikomunikasion iti daytoy a gundaway tapno maited ti mensahe a sipupuso a saan a nag-hello laeng iti aleng-aleng. Siempre no nangitedka iti respeto ken naingayyeman a "hello", daytay nagtaud iti puso ken maipakita ti nalawag a panggep, nga isu dayta ti respeto, nainggayyeman no di man nainkabsatan wenno nalablabes pay ngem kabsat a pannakikomunikasion.
2) Maitutop la unay ti maibagbaga kadagiti dumdumngeg wenno agbuybuya wenno dagiti addaan iti pakagaw-atan ti mensahe.
Daytay saan unay nga adayo a saan a maawatan ti umawat iti mensahe. Daytay kapkapnekan a kaadayo tapno daras a maibuksilan ti it-ited a mensahe.
No adayo daydiay maysa ket agpinpinukkawda lattan ngem dida met ngarud agkinnaawatan, siempre, awan ti mamaay dayta a wagas ti komunikasion.
3) Adda nakasagana a sungbat kadagiti lapped iti pannakitungtong
Siempre no serioso ti mangited iti mensahe, ilisina iti pannakalapped ti bagi wenno ti mismo a mensahe. Kas koma no palimed daytoy, siempre, iti amin a pamuspusan, idanonna met ti mensahe a sililimed ken awan iti makalapped kadayta.
Iti immuna, adu dagiti nainaganan a lapped, ket daytoy ti isapulan iti sungbat apaman a dumtengda. Kontra lapped. Ken nasken a maidanon dayta a mensahe iti wagas a maiparbeng ken umno a panagited tapno magun-odan met laeng iti umno a sungbat.
4) Nasken la unay a sibubukel ti mensahe ken umno a wagas ti panangidanon.
Tapno agtuloytuloy ti komunikasion. No saan a nalawag a maawatan, maputed dayta a komunikasion ket awan met laeng ti mamaayna. Kasla ti "hi" ken "hello" ti dua nga agdardaras a nagsinnabat a di man la naginnisem iti inda panagtinnimek.
Umno a wagas ti panangidanon. Daydiay saan a kas iti nadakamat iti ngato. Daytay addaan iti panawen a panangisawang iti mensahe ken panawen a mangilawlawag ken sumungbat ken umawat iti sungbat.
Umno a wagas. Saan met a nagubsang a panangited iti mensahe. Daytay awan ti pammutmuteng wenno negatibo nga intension no di laeng ti panagsinnukat iti kapanunotan tapno maaddaan iti impormasion a pagadawan iti pagkasapulan iti inaldaw-aldaw wenno iti positibo laeng a banag.
5) Nasken a nalawag daytoy, nalawag a maawatan ken mangngeg.
Isu met laeng ti nadakamattayo itay a nalawag a panangidanon iti mensahe ken nalawag met laeng panangawat iti mensahe.
6) Nasken nga iparang ti nangited iti mensahe ti kinaasinonana.
Karakterisasion. Wen, kanayon nga intay ibagbaga a maammuan ti kinaasino, ugali, tabas ti maysa a tao, babaen ti panagsasao ken panagpampanunotna. Daydiay laengen inna panagsao, no naalumamay ti panagsungsungbat ti tao, ammomon a nadayaw daytoy ken nalabit, addaan iti umno a tarabay iti naimbag a sursuro.
7) Nasken a napudno ket addaan iti kabukbukodan a kapanunotan ken keddeng no apay ken kasano a takderanna ti mensahe
Wen met a. Nasken a matakderan ti ited a mensahe. Ta amangan no damagen ti nangitedan iti mensahe ti detalye ket awan met gayam ti ammom maipapan iti dayta a banag, pagtinnaganna, maputed dayta a komunikasion. Kas pagarigan, aw-awisem nga inkay agbakasion sadiay Christmas Island. No damagenna no sadino dayta a lugar, ammom ti ibagbagam ken kabisadom no kasano a mapankayo ken kasano nga agawidkayo, ken ti aglawlaw dayta nga isla a sakup ti Australia iti asideg ti isla ti Java.
8) Maitutop nga ibagbaga iti katungtongtong – umno a balikas, dialekto wenno lengguahe.
Balikas. No daydiay imbagam ket sungbatanna iti sabali wenno out of topic, samonto ipilit ti topiko a dina met kayat a topiko, awanen ti nagmamaayan ti komunikasion, awanen ti serbina.
Lengguahe wenno dialekto. No sika nga Ilokano ket kasaom iti Iluko ni Waray a di makaawat ken di makasao iti Iluko, awan ti mamaayna a komonikasion dayta.
(Adda tuloyna)


text:
BANTAY, Ilocos Sur – Illegal a napukan a kayo ti narra, molave ken akasia ti nasamsam dagiti polis ditoy, kaduada dagiti miembro ti Community Environment and Natural Resources Office idi rinautda ti tallo a balay sadiay Sitio Tagaytay, Lingsat, ditoy nga ili idi bigat ti Pebrero 6.
Nakasamsam ti grupo iti paraangan ti balay ni Edgardo Palad y Madriaga, 45, naasawaan, iti naputed a kayo ti molave, narra ken chainsaw; 3 kaputed a narra ken akasia lumber iti paraangan ni Anacleto Viernes y Verazon, Jr., 35, naasawaan; ken narra log ken lumber iti balay ni Ernesto Viernes y Paino, Sr., naasawaan.
Awan ti naiparang da Palad ken Vierno a dokumento iti panagtagikua kadagiti naputed a kayo ken chainsaw idinto nga awan ni Viernes idi naiwayat ti panagraut.
Naipan dagiti suspek agraman dagiti ebidensia iti police station ditoy sa naipaima kadagiti miembro ti CENRO para iti disposision.#


text:
Kalpasan a maiyadal ti Teoria iti naangay a Training idiay Ponce del Mar Resort, Brgy. Pug-os, Cabugao, Ilocos Sur idi Pebrero 12, 2013, immallatiw dagiti nagpartisipar iti Training iti Sitio Lusong Suyo, Brgy. Baclig, Cabugao, Ilocos Sur a disso ti Flatbed Dryer, Palay Shed ken Multi-purpose Drying Pavement ti BACALL MPA.
Indemonstrar ni Engr. Joseph Sison ti panangoperar ti Moisture Content Tester kadagiti agtagikua ti Flatbed Dryer nga asosasion nga umabot ti 12 a Farmer’s Associations iti 9 nga ili ti Ilocos Sur.
Naaramid ti Step-by-step a panangoperar ti Flatbed Dryer babaen kadagiti Operators iti PhilMech ken DA-RFU 1-RAEG kadagiti Opisiales ken kameng ti BACALL MPA ken kakaduada a nagsanay.
Iti pannaki-amad ti Web In-Action iti Pebrero 13, 2013, imbatad ni Mr. Julius Bragado ti OPAG-Ilocos Sur a naregget dagiti nagsanay a nangammo iti ar-aramidenda maipapan iti Operation and Maintenance ken iti Performance Evaluation and Testing ti Flatbed Dryer.
Iti nasao a Hands-On, nagatendar dagiti pannakabagi ti DA-LGU Cabugao babaen ti panangyuna ni Mr. Nerio S. Daproza, AT. Nakidanggay latta met da Engr. Josephine Cabanban, Chief, RAEG; Mr. Jorge Acance, Technical Staff, OPAG, Ilocos Sur ken Mr. Gagni, Focal Person Designate, AgriMechanization and Postharvest Facilities.
Pinagyamanan ni BACALL MPA President D. Reynold Sabio ti pannakapili ti asosasionda a pakaaramidan ti actual demonstration ti operasion ti Flatbed Dryer kas parte ti panagsanay nga ingannuat ti DA-RFU 1 ken pannakikammayet ti LGU-Cabugao iti panangidaulo ni Mayor Edgardo “Ediboy” S. Cobangbang, Jr. iti agtultuloy a panangtarabayda kadagiti asosasion ti mannalon iti Munisipalidad. # (Web In-Action)


text:
Butan
Nagsasabtan: 27°25′01″N 90°26′06″E / 27.417°N 90.435°E
Ti Butan (/buːˈtɑːn/; Dzongkha: འབྲུག་ཡུལ་; Wylie: 'brug-yul "Druk Yul"), opisial a ti Pagarian ti Butan, ket naserraan ti daga a pagilian idiay Abagatan nga Asia a mabirukan idiay akindaya a patingga ti Himalayas. Daytoy ket nabeddengan iti amianan babaen ti Tsina ken iti abagatan, daya ken laud babaen ti India. Iti laud, ket naisina manipud ti Nepal babaen ti estado ti India iti Sikkim, bayat a ti ad-adayo nga abagatan ket naisina manipud ti Banglades babaen dagiti estado ti India iti Assam ken Laud a Bengal. Ti kapitolio ti Bhutan ken ti kadakkelan a siudadna ket ti Thimphu.
Ti Butan ket rimsua a binukel dagiti naggugubat a peudo aginggana di nasapa a maika-17 a siglo, idi ti lama ken daulo ti militar a ni Ngawang Namgyal, ti immuna a Zhabdrung Rinpoche, nga idi ket pimmanpanaw iti relihioso a persekusion idiay Tibet, ket pinagkaykaysana ti lugar ken nangipatakder ti naisangayan nga identidad ti Butan. Kalpasanna, idi nasapa a maika-20 a siglo, ti Butan ket naipayammo iti Imperio a Britaniko ken nagtalinaay iti napigsa a bilateral a relasion idi India kalpasan ti pannakawayana. Idi 2006, iti naibatay iti global a panagsukisok, ti Business Week ket inranggona ti Butan a kas ti karagsakan a pagilian idiay Asia ken ti maikawalo a karagsakan iti lubong.[8]
Ti ladawan ti daga ti Butan ket sumakop manipu ti subtropikal a tantanap iti abagatan aginggana ti sub-alpino a kabambantayan ti Himalaya iti amianan, a dagiti tuktok ti bantay ket sumurok a 7,000 metro (23,000 ft). Ti dagup ti kalwana ket naireporta a kas agarup a 46,500 km2 (18,000 sq mi) idi 1997[9] ken 38,394 kuadrado kilometro (14,824 sq mi) idi 2002.[10][11] Ti estado a relihion ti Butan ket Vajrayana a Budismo ken ti populasion, itan (manipud idi 2012/2013) ket nakarkulo iti gangani a tallo a pagkapat ti maysa a riwriw,[1] ken kaaduan ket Budista. Ti Hinduismo ket isu timaikadua a kadakkelan a relihion.[12]
Idi 2008, ti Butan ket nagtransision manipud ti patingga a monarkia iti batay-linteg a monarkia ken nagtengngel iti immuna a sapasap a panagbutos.[13]
Dagiti nagibasaran[urnosen | urnosen ti taudan]
- ^ a b "Bhutan Population clock". Countrymeters.info. 2012. Naala idi 22 Oktubre 2012.
- ^ "Population and Housing Census of Bhutan — 2005" (PPT). UN. 2005. Naala idi 5 Enero 2010.
- ^ a b c d "Bhutan". International Monetary Fund. Naala idi 17 Abril 2012.
- ^ "Gini Index". World Bank. Naala idi 2 Marso 2011.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ "Treaty Bodies Database – Document – Summary Record – Bhutan". Office of the United Nations High Commissioner for Human Rights (UNHCHR). 5 Hunio 2001. Naala idi 23 Abril 2009.
- ^ "World Population Prospects". Nagkaykaysa a Pagpagilian. 2008. Naiyarkibo manipud iti kasisigud idi 7 Enero 2010. Naala idi 4 Disiembre 2009.
- ^ "The World's Happiest Countries". Business Week. 11 Oktubre 2006. Naiyarkibo manipud iti kasisigud idi 26 Abril 2009. Naala idi 23 Abril 2009.
- ^ "8th Five Year Plan (1997–2002)" (PDF). Government of Bhutan. 1997. Naala idi 22 Agosto 2011.
- ^ "9th Five Year Plan (2002–2007)" (PDF). Royal Government of Bhutan. 2002. Naala idi 22 Agosto 2011.
- ^ "National Portal of Bhutan". Department of Information Technology, Bhutan. Naiyarkibo manipud iti kasisigud idi 23 Abril 2012. Naala idi 22 Agosto 2011.
- ^ "Bhutan." World Almanac & Book Of Facts (2008): 752–753. Academic Search Premier. Web. 8 Disiembre 2011.
- ^ Wolf, Siegfried, "Bhutan's Political Transition", ' ' Applied Political Science of South Asia' ', 2 Hulio 2013
Dagiti akinruar a silpo[urnosen | urnosen ti taudan]
Midia a mainaig iti Butan iti Wikimedia Commons
Pakaammo ti panagbiahe idiay Butan manipud iti Wikivoyage (iti Ingles)
- Bhutan.gov.bt – Opisial a website ti Gobierno ti Butan
- Butan a naikabil iti The World Factbook (iti Ingles)
- Butan manipud ti UCB Libraries GovPubs.
- Butan, Encyclopædia Britannica.
- Kitaen ti Butan iti Proyekto ti Nawaya a Direktorio (iti Ingles)
- Wikimedia Atlas iti Butan
- Konseho ti Turismo ti Butan
- Butan
- Dagiti batay-linteg a monarkia
- Dagiti naserraan ti daga a pagilian
- Dagiti kabassitan a naparang-ay a pagilian
- Dagiti estado a kameng ti Gunglo ti Abagatan nga Asia para iti Rehional a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti pagilian ti Abagatan nga Asia
- Dagiti estado ken teritorio a nabangon idi 1949


text:
Pagiwarnak ken Aktibidades
Adalen iti Biblia
Ti Biblia isu adda iti puso ti panangaramat iti Siensia Cristiana. Ti Science and Health with Key to the Scriptures [Siensia ken Salun-at agraman Tulbek kadagiti Eskriptura] ngainsurat ni Mary Baker Eddy, isu ti kadua a teksto-a-libro. Iti tunggal lawas, maysa a baro nga Adalen agraman sasao manipud ti Biblia ken “Siensia ken Salun-at” a mangidiaya iti praktikal, a makapasalun-at a kapanunotan a mayaplikar kadagiti pagsasaritaan a sangsanguen dagiti tattao iti inaldaw. Mayaplikar dagitoy nga espiritual a kinapudno iti dagdagus kadagiti maisaknap a pagsasaritaan a kas ti krimen, pakaseknan iti aglawlaw, gubat, ken kinakurapay.
Dagiti Silulukat-a-linya (Online) a Gimong iti Ingles
Kaduaendakami kadagiti silulukat-a-linya a mapasamak iti Ingles agraman gimong iti simbaan iti Domingo ken Miyerkules, ti Tinawen a Miting iti Ti Ina a Simbaan, ken dadduma pay.
The Herald of Christian Science
Agbasa kadagiti artikulo maipanggep iti panangagas ti Siensia Cristiana agraman dagiti agdama a panangilawlawag iti panangagas a bunga iti panangad-adal iti The Herald of Christian Science [Ti Herald iti Siensia Cristiana] ken iti JSH-Online.
Damag iti entero a lubong
The Christian Science Monitor [Ti Monitor iti Siensia Cristiana], inpasdek ni Mary Baker Eddy iti tawen 1908 tapno “awan dangran nga uray siasino a tao, no di ket bendesionan ti sangkataoan.” Itdenna ti kasapulan a panunot, ibalansena ti saklaw dagiti damdamag iti entero a lubong nga isu kas alerto iti panagprogreso ken kari kas iti panagsagaba ken ringgor. Iraman ti Monitor ti maysa a website (CSMonitor.com), maysa a linawas a pagwarnakan, ken maysa nga inaldaw nga edision iti digital, Monitor Daily (Ingles amin).